**PAGRINDINĖ RANGOS DARBŲ SUTARTIS NR. 1**

2022 m. ........................................ d. Nr. ......................

Kaunas

Kauno miesto savivaldybės administracija (toliau – Užsakovas), atstovaujama Administracijos direktoriaus Tado Metelionio, veikiančio (-ios) pagal Kauno miesto savivaldybės administracijos nuostatus, ir UAB „Fegda“ (toliau – Rangovas), atstovaujama generalinio direktoriaus Gedimino Gribulio, veikiančio pagal įmonės įstatus, toliau kartu vadinami (-os) Šalimis, o kiekvienas (-a) atskirai – Šalimi, vadovaudamiesi (-osi) 2022m. rugpjūčio 31 d. preliminariąja sutartimi Nr [SR-508](https://dvs.kaunas.lt/), sudarė šią pagrindinę statybos rangos sutartį (toliau – Sutartis).

**I SKYRIUS**

**SĄVOKOS**

1. Sutartyje vartojamos ir didžiąja raide rašomos šiame punkte apibrėžtos sąvokos:

1.1. **Darbai** – visi darbai, nustatyti Techninio projekto sprendiniuose, ir kiti darbai, Darbo projekto parengimas, tinkamumo eksploatacijai, baigiamieji bandymai (jei taikoma), inžinerinės paslaugos (kadastrinių, geodezinių matavimų atlikimas, geologijos ir topografijos duomenų atnaujinimas ir (ar) papildymas, vykdymo, išpildomosios dokumentacijos, kadastrinių matavimo bylų parengimas ir kitos inžinerinės paslaugos, reikalingos statybos užbaigimo procedūroms (kad būtų surašytas Statybos užbaigimo dokumentas), bei kitos Sutarčiai vykdyti būtinos paslaugos (jeigu yra), kurias pagal Sutartį privalo teikti Rangovas.

1.2. **Darbų atlikimo terminas** – laikas, skaičiuojamas mėnesiais nuo Statybos darbų pradžios iki Darbų perdavimo Užsakovui, atlikus baigiamuosius bandymus (jeigu taikoma), kurių rezultatai yra teigiami, ir pasirašius Darbų perdavimo ir priėmimo aktą.

1.3. **Darbų perdavimo ir priėmimo aktas** – dokumentas, patvirtinantis, kad Rangovas perdavė, o Užsakovas priėmė Darbus, pasirašomas vadovaujantis Sutarties sąlygų 54 punktu, prieš surašant baigto rekonstruoti statinio Statybos užbaigimo dokumentą.

1.4. **Įkainis** –Sutartyje apibrėžtų darbų, tarp jų ir Darbų kiekių žiniaraščiuose (sąmatose) nurodyto kiekvieno Darbo mato vieneto įkainis be pridėtinės vertės mokesčio (toliau – PVM), apimantis tai, kas numatyta Darbo aprašyme, įskaitant visus reikiamus Rangovo įrenginius bei mechanizmus tam Darbui atlikti, montavimą, Rangovo personalo darbą, Medžiagas, priežiūrą, paleidimą, derinimą, bandymus, netiesiogines išlaidas, mokesčius (išskyrus PVM), pelną kartu su galimai numatoma Rangovo rizika, prievoles ir įsipareigojimus, nustatytus Sutartyje ar atsirandančius ją vykdant.

1.5. **Įranga** – prietaisai, įrenginiai ir mechanizmai, sudarantys Darbus ar jų dalį.

1.6. **Išlaidos** – visos pagrįstai Statybvietėje ar už jos ribų patirtos Rangovo tiesioginės ir netiesioginės išlaidos, susijusios su Sutartyje numatytais Darbais. Į Išlaidas negali būti įskaičiuojamos negautos pajamos.

1.7. **Kaina** – Rangovui sumokama pinigų suma už faktiškai pagal Sutartį atliktų Darbų apimtį (kiekį), į kurią įskaičiuoti visi mokesčiai ir kitos Rangovo patirtos Sutarties vykdymo išlaidos.

1.8. **Kiekių (apimties) keitimas** – Sutarties dalyko kiekybinispakeitimas, atliekamas dėl dalies perkamų Darbų atsisakymo arba jų kiekio (apimties) sumažinimo, vienų Darbų pakeitimo kitais Darbais, Papildomų darbų įsigijimo arba jų kiekio (apimties) padidinimo.

1.9. **Medžiagos** – visa tai, kas turi sudaryti Darbus ar jų dalį (išskyrus Įrangą).

1.10. **Pakeitimas** – Techninio projekto sprendinių, apibūdinančių Darbus, keitimas. Techninio projekto pakeitimai turi būti įforminami vadovaujantis Lietuvos Respublikos statybos techninio reglamento STR 1.04.04:2017 „Statinio projektavimas, projekto ekspertizė“ reikalavimais.

1.11. **Papildomi darbai** – Sutartyje nenumatyti darbai ir (ar) Sutartyje nurodytų Darbų kiekius (apimtį) viršijantys kiekiai ar apimtis.

Pagal Sutarties 71 punktą galimų įsigyti Papildomų darbų vertė nurodyta 7.4 papunktyje.

1.12. **Peržiūra** – Sutarties įkainių pakeitimas dėl kainų lygio pokyčio.

1.13. **Pradinės Sutarties vertė** – Rangovo pasiūlyta Sutartyje nurodytų Darbų įsigijimo suma be PVM, nurodyta Sutarties 7.1 papunktyje. Į šią vertę neįtraukta ta vertė, kuri gali atsirasti dėl Sutarties X skyriuje numatytų pasirinkimo galimybių (perkamų Darbų kiekių, apimties, Sutarties dalyko kiekybinių pakeitimų ir pan.). Pradinės Sutarties vertė nekinta per visą Sutarties vykdymo laikotarpį, išskyrus atvejus, kai Sutarties vertė peržiūrima pagal 68.1–68.9 papunkčiuose nurodytas Įkainių peržiūros taisykles.

1.14. **Preliminarioji sutartis** – 2022m. rugpjūčio 31 d. sutartis dėl: „Romainių g., Šilainių pl. (nuo Šilainių pl. iki Raudondvario pl.) ir Raudondvario pl. (nuo Raudondvario pl. iki Šilainių pl.), Kaune rekonstravimo rangos darbų preliminarioji sutartis (bendras pirkimas)“ Nr [SR-508](https://dvs.kaunas.lt/).

1.15. **Projektas:**

1.15.1. **statinio** **techninis projektas** (toliau – **Techninis projektas, TP) –** Projekto pirmasis ir pagrindinis etapas, kurio sprendiniai detalizuojami statinio Darbo projekte. Techninis projektas yra parengtas Užsakovo projektuotojo ir jo pagrindu parinktas Rangovas. Techninis projektas yra Sutarties dalis, privaloma Rangovui. Jeigu viešojo pirkimo metu pirkimo dalykas – Darbai – buvo pakoreguotas pateikiant pirkimo dokumentų patikslinimus, paaiškinimus, pataisymus iki pasiūlymų pateikimo termino pabaigos, atitinkamai turi būti pakoreguotas ir Techninis projektas;

1.15.2. **statinio darbo projektas** (toliau – **Darbo projektas, DP**) – Projekto antrasis etapas, Techninio projekto tąsa, kai detalizuojami Techninio projekto sprendiniai ir pagal šį projektą atliekami statybos darbai. Darbo projektą rengia Rangovas. Darbo projektas gali būti pateiktas kaip vientisas dokumentas vienu metu arba atskirais sprendiniais skirtingu laiku statybos metu pagal Užsakovo, Rangovo ir Statinio statybos techninės priežiūros vadovo suderintą kalendorinį grafiką.

1.16. **Rangovo įrenginiai** – visi prietaisai, mechanizmai, transporto priemonės bei kiti daiktai, reikalingi Darbams vykdyti, užbaigti ir bet kuriems defektams ištaisyti. Rangovo įrenginiams nepriskiriama Įranga, Medžiagos ir visi kiti daiktai, skirti Darbams ar jų daliai sudaryti.

1.17. **Rangovo pasiūlymas** – Rangovo viešojo Darbų pirkimo metu raštu pateiktų dokumentų ir duomenų, pagal kuriuos siūloma Užsakovui atlikti Darbus pagal Užsakovo nustatytas viešojo Darbų pirkimo sąlygas, visuma.

1.18. **Rangovo personalas** – visi Statybvietėje dirbantys Rangovo arba Subrangovo darbuotojai ir kiti asmenys, padedantys Rangovui vykdyti Darbus.

1.19. **Statinio statybos techninės priežiūros vadovas** –asmuo, kurįUžsakovas samdo organizuoti statinio statybos techninę priežiūrą, kurios tikslas – kontroliuoti, ar statinys rekonstruojamas pagal Projektą, ar statybos metu laikomasi Sutarties sąlygų, Lietuvos Respublikos teisės aktų, normatyvinių statybos techninių dokumentų, normatyvinių statinio saugos ir paskirties dokumentų reikalavimų.

1.20. **Statinio Projekto vykdymo priežiūros vadovas** ~~–~~architektas, statybos inžinierius, vadovaujantis Techninio projekto dalių vykdymo priežiūros vadovams ir prižiūrintis Techninio ir Darbo projekto sprendinių įgyvendinimą Darbų vykdymo metu.

1.21. **Statybos darbų pradžia** – diena, įrašyta į statybos darbų žurnalą, kai Rangovas po Statybvietės priėmimo iš statytojo (Užsakovo) pradėjo vykdyti bet kuriuos statybos darbus. Statybos darbų pradžia negali būti vėlesnė kaip 5 darbo dienos nuo Statybvietės priėmimo dienos.

1.22. **Statybos užbaigimo dokumentas** –STR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ nustatyta tvarka sudarytos statybos užbaigimo komisijos surašytas ir el. parašais pasirašytas elektroninis dokumentas (Statybos užbaigimo aktas), patvirtinantis, kad statinys rekonstruotas pagal Projekto sprendinius.

Šis dokumentas laikomas galiojančiu, kai jis užregistruojamas IS „Infostatyba“.

1.23. **Statybos užbaigimo terminas** – laikas, skaičiuojamas dienomis nuo Darbų perdavimo ir priėmimo akto datos iki užbaigiama statinio rekonstrukcija, t. y., kai po Darbų perdavimo Užsakovui ištaisomi defektai (jei reikia), atliekamos statybos užbaigimo procedūros ir surašomas Statybos užbaigimo aktas.

1.24. **Statybvietė** – Darbų vykdymo vieta (ar vietos), į kurią turi būti pristatoma Įranga bei Medžiagos ir kurios ribos apibrėžiamos perduodant Rangovui Statybvietę ir jos valdymo teisę, vadovaujantis Sutarties sąlygų 8 punktu.

1.25. **Subrangovas** – asmuo, Rangovo pasiūlyme ir (ar) Sutartyje įvardytas kaip Subrangovas.

1.26. **Sutarties galiojimas.** Sutartis įsigalioja abiem Sutarties Šalims pasirašius Sutartį (kai sudaroma elektroninė Sutartis – Sutarties Šalys ją pasirašo kvalifikuotais elektroniniais parašais; kai sudaroma popierinė Sutartis – Sutarties Šalys ją pasirašo ir patvirtina antspaudais (jei antspaudus turėti privalo) ir Rangovui per 10 darbo dienų nuo Sutarties pasirašymo dienos pateikus Užsakovui 7.11 papunktyje nurodyto dydžio Sutarties įvykdymo užtikrinimą.

Atlikus šiuos veiksmus, Sutarties įsigaliojimo diena laikytina jos pasirašymo diena.

Šalims nepasirašius Sutarties ir (ar) Rangovui per 10 darbo dienų nuo Sutarties pasirašymo dienos nepateikus tinkamo Sutarties įvykdymo užtikrinimo Užsakovui, Sutartis neįsigalioja.

Sutarčiai įsigaliojus, ji galioja iki visiško Sutartyje numatytų įsipareigojimų įvykdymo, bet ne ilgiau kaip 25 mėnesius, arba iki Sutarties nutraukimo. Sutarties galiojimo pasibaigimas neatleidžia Šalių nuo visiško Sutartimi prisiimtų įsipareigojimų įvykdymo.

Pasirašant popierinę Sutartį, ji sudaroma 2 (dviem) vienodos teisinės galios egzemplioriais, po vieną kiekvienai Šaliai.

1.27. **Techninio projekto klaida** – Techninio projekto (visų jo atskirų dalių ir dokumentų) sprendiniai (sprendinių visuma), kurių negalima įgyvendinti dėl šių priežasčių:

1.27.1. atsižvelgiant į normatyvinių statybos techninių dokumentų ir normatyvinių statinio saugos ir paskirties dokumentų nuostatas;

1.27.2. nepažeidus kurio nors iš normatyvinių statybos techninių dokumentų ir normatyvinių statinio saugos ir paskirties dokumentų, kai abejojama dėl Sutarties sąlygų, tačiau įvertinus statybos techniniame reglamente STR 1.04.04:2017 „Statinio projektavimas, projekto ekspertizė“ nustatytą dokumentų viršenybę dėl Techninio projekto dokumentų neatitikimų ar prieštaravimų.

1.28. **Užsakovo personalas** – visi Užsakovui dirbantys arba Užsakovo įgalioti asmenys, taip pat kiti asmenys, apie kuriuos Užsakovas pranešė Rangovui kaip apie Užsakovo personalą.

1.29. Kitos vartojamos sąvokosatitinka sąvokas, vartojamas Lietuvos Respublikos civiliniame kodekse, Lietuvos Respublikos statybos įstatyme, Lietuvos Respublikos viešųjų pirkimų įstatyme ir susijusiuose įstatymų įgyvendinamuosiuose teisės aktuose.

Sutartyje neapibrėžtos sąvokos aiškinamos vadovaujantis Preliminariojoje sutartyje, konkurso sąlygose, Sutartyje ir teisės aktuose nustatytu reglamentavimu.

Šalių santykių dėl Darbų atlikimo Preliminariosios sutarties reguliavimas, tiesiogiai ar netiesiogiai susijęs su Sutarties dalyku, lieka galioti ir turi būti taikomas Šalių santykiams tiek, kiek Sutartis nenustato specialaus Šalių santykių reguliavimo.

**II SKYRIUS**

**SUTARTIES DALYKAS**

2. Rangovas įsipareigoja per Sutartyje nustatytus Darbų atlikimo ir Statybos užbaigimo terminus, laikydamasis Darbų vykdymo grafiko ir Sutartyje nustatytomis sąlygomis atlikti, perduoti ir užbaigti Romainių g., Šilainių pl. (nuo Šilainių pl. iki Raudondvario pl.) ir Raudondvario pl. (nuo Raudondvario pl. iki Šilainių pl.) rekonstravimo darbus pagal techninį projektą „Romainių g., Šilainių pl. (nuo Šilainių pl. iki Raudondvario pl.) ir Raudondvario pl. (nuo Raudondvario pl. iki Šilainių pl.) rekonstravimo projektas“ (toliau – Techninis projektas), išskyrus rekonstravimo darbus, kurie atliekami pagal pagrindinę statybos rangos sutartį Nr. 2, tinkamumo eksploatacijai, baigiamuosius bandymus (jei taikoma) ir suteikti Darbo projekto parengimo ir Darbams atlikti būtinas inžinerines paslaugas (kadastrinių, geodezinių matavimų atlikimas, geologijos ir topografijos duomenų atnaujinimas ir (ar) papildymas, vykdymo, išpildomosios dokumentacijos, kadastrinių matavimo bylų parengimas ir kitos inžinerinės paslaugos, reikalingos statybos užbaigimo procedūroms (kad būtų surašytas Statybos užbaigimo dokumentas), kaip numatyta Sutartyje, bei ištaisyti po Darbų atlikimo termino nustatytus defektus, o Užsakovas įsipareigoja sudaryti Rangovui būtinas sąlygas Darbams atlikti, Sutartyje numatyta tvarka priimti tinkamai atliktų Darbų rezultatą ir sumokėti Rangovui Sutarties Kainą Sutartyje numatytomis sąlygomis ir tvarka.

Projektas iš dalies finansuojamas VĮ Lietuvos automobilių kelių direkcijos Kelių priežiūros ir plėtros programos lėšomis.

Darbų atlikimo vieta – Romainių g., Šilainių pl. (nuo Šilainių pl. iki Raudondvario pl.) ir Raudondvario pl. (nuo Raudondvario pl. iki Šilainių pl.), Kaunas.

3. Šalių pareiškimai ir garantijos:

3.1. Rangovas pareiškia ir garantuoja, kad:

3.1.1. Pasiūlyme ir (ar) Preliminariojoje sutartyje jo pateikti pareiškimai ir garantijos yra teisingi;

3.1.2. turi visus leidimus, licencijas, darbuotojus, lėšas, žinias ir pajėgumus, teisės aktų reikalaujamus ir reikalingus teisėtai ir tinkamai įvykdyti Sutartį;

3.1.3. visa informacija (įskaitant informaciją apie atitiktį konkurso sąlygose nurodytiems pašalinimo pagrindų nebuvimo reikalavimams ir Rangovo kvalifikaciniams reikalavimams), dokumentai ir (ar) nurodymai, kuriuos Rangovas pateikė dalyvaudamas konkurse / teikdamas Pasiūlymą dalyvauti atnaujintame varžymesi, Sutarties sudarymo metu ir (ar) kuriuos pateiks jos vykdymo metu, yra tikri, teisingi ir neprieštarauja teisės aktų reikalavimams;

3.1. 4. Sutartį vykdys tik tokią teisę turintys asmenys;

3.1.5. Darbų atlikimo metu sukurtas materialus ir (ar) nematerialus rezultatas ir (ar) jo dalys nepažeis jokių trečiųjų asmenų teisių, nebus perduotas tretiesiems asmenims ir (ar) nebus panaudotas jokiais kitais tikslais negu Sutarties vykdymas.

3.2. Kiekviena iš Šalių įsipareigoja iš anksto, o nesant galimybės – nedelsdamos, bet ne vėliau kaip per 5 (penkias) darbo dienas, informuoti raštu viena kitą apie paaiškėjusį esamą ir (ar) galimą jos pateiktų pareiškimų ir (ar) garantijų neatitiktį realybei, nepaisant to, ar tai nulėmusios aplinkybės atsiranda ir (arba) pasikeičia Šalių ir (ar) vienos iš jų valia, ar ne.

**III SKYRIUS**

**BENDROSIOS NUOSTATOS**

4. Šalių teisių ir pareigų pagrindas yra Pirkimo dokumentai, Sutartis, Pasiūlymas, Lietuvos Respublikos įstatymai, įstatymų įgyvendinamieji teisės aktai, statybos techniniai reglamentai ir kiti normatyviniai dokumentai.

5. Šiame punkte pateikiami Sutartį sudarantys dokumentai, kurie turi būti suprantami kaip paaiškinantys vienas kitą. Tuo tikslu nustatomas toks dokumentų pirmumas:

5.1. Preliminariosios sutarties ir Sutarties sąlygos.

5.2. Techninis projektas, kurį sudaro techninės specifikacijos, aiškinamieji raštai, brėžiniai.

5.3. Darbų kiekių žiniaraščiai (sąmatos) (Rangovo užpildyti, su pagrindinėmis techninėmis siūlomų Darbų charakteristikomis (jeigu įtraukiamos).

5.4. Subrangovų ir jiems perduodamų atlikti Darbų sąrašai (pridedama, jei yra pasitelkiami Subrangovai).

5.5. Sutarties įvykdymo užtikrinimas Nr.

5.6. Rangovo vadovaujančių darbuotojų (specialistų) ir asmenų, atsakingų už Sutarties vykdymą, sąrašas.

5.7. Darbų vykdymo grafikas, pinigų srautų prognozė.

5.8. Kiti Sutartį sudarantys dokumentai (jeigu yra).

6. Sutartis gali būti keičiama Lietuvos Respublikos viešųjų pirkimų įstatymo 89 straipsnyje nustatytais atvejais neatliekant naujos pirkimo procedūros.

7. Pagrindiniai Sutarties sąlygų duomenys:

|  |  |  |
| --- | --- | --- |
| *Pavadinimas* | *Punktas, papunktis* | *Duomenys ir sąlygos\** |
| 7.1. Pradinės Sutarties vertė  Pradinės Sutarties vertę sudaro: | 1.13  61 | 4995744,32 eurų (keturi milijonai devyni šimtai devyniasdešimt penki tūkstančiai septyni šimtai keturiasdešimt keturi eurai, 32 ct) |
| Darbų atlikimo kaina be PVM |  |  |
|  |  |  |
|  |  |  |
| 7.2. PVM (7.1 papunktyje nurodytos vertės PVM) |  | 1049106.31 eurų (milijonas keturiasdešimt devyni tūkstančiai vienas šimtas šeši eurai, 31 ct) |
| 7.3. Rangovo pasiūlymo kaina su PVM |  | 6044850,63 eurų (šeši milijonai keturiasdešimt keturi tūkstančiai aštuoni šimtai penkiasdešimt eurų, 63 ct) |
| 7.4. Sutarties 72 punkte nurodytomis aplinkybėmis galimų įsigyti Papildomų darbų įsigijimo vertė |  | 5 proc. nuo 7.1 ir atitinkamai 7.3 papunkčiuose nurodytos sumos  (249787,22 eurų (du šimtai keturiasdešimt devyni tūkstančiai septyni šimtai aštuoniasdešimt septyni eurai, 22 ct) be PVM;  302242,54 eurų (trys šimtai du tūkstančiai du šimtai keturiasdešimt du eurai, 54 ct) su PVM) |
| 7.5. Užsakovo skiriamas asmuo | 11 | Aloyzas Pakalniškis |
| 7.6. Darbų atlikimo terminas | 1.2  42 | Ne ilgiau kaip 14 mėnesių |
| 7.7. Darbų vykdymo grafikas, pinigų srautų prognozė | 44 | Taikomas.  Grafike nurodomi pagrindiniai Darbai, įskaitant Darbo projekto parengimą, Darbų vykdymo vietos paruošimą Darbams, mechanizmų, įrangos, agregatų sumontavimą / išmontavimą, reikiamų konstrukcijų sumontavimą ir įrengimą, objekte vykdomų statybos darbų pradžią, tarpinius statybos darbų atlikimo ir inžinerinių paslaugų suteikimo terminus ir pabaigą, taip pat statybos darbų pabaigą, Darbų atidavimą Užsakovui, Darbų užbaigimą. Kartu pateikiama pinigų srautų prognozė, kurioje turi būti nurodyti įkainoti atliksimi Darbai (pagal Darbų vykdymo grafiką), detalumas – ne rečiau kaip kas 1 mėnesį |
| 7.8. Darbų atlikimo termino pratęsimas |  | Nėra |
| 7.9. Darbų atlikimo sustabdymo laikotarpis | 46 | 7 mėnesiai. Darbų atlikimo stabdymo laikotarpis į Darbų atlikimo laikotarpį neįskaitomas |
| 7.10. Delspinigiai dėl Darbų vėlavimo | 49 | 0,02 proc. nuo Pradinės Sutarties vertės be PVM (7.1 p.) per dieną |
| 7.11. Sutarties įvykdymo užtikrinimo suma | 50 | Ne mažesnė kaip 10 proc. Pradinės Sutarties vertės (7.1 p.) |
| 7.12. Garantinio laikotarpio prievolių įvykdymo užtikrinimo suma | 54 | Ne mažesnė kaip 5 proc. nuo Kainos. Laidavimas, išduotas draudimo bendrovės (kartu turi būti pateikiama laidavimo draudimo apmokėjimą įrodančio dokumento kopija), arba garantija, išduota kredito įstaigos |
| 7.13. Mokėjimo sumų dalies sulaikymas | 63, 64 | 10 proc. nuo 7.3 papunktyje nurodytos sumos |
| 7.14. Mokėjimo terminas | 66 | 60 (šešiasdešimt) kalendorinių dienų |
| 7.15. Delspinigiai dėl vėluojančio mokėjimo | 67 | 0,02 proc. nuo laiku nesumokėtos sumos per dieną |
| 7.16. Atliktiems Darbams (įskaitant statybos produktus ir įrenginius) nustatomas garantinis terminas (skaičiuojant nuo Statybos užbaigimo akto išdavimo dienos) | 80 | suteikiamas 5 metų papildomas (viršijantį privalomąjį teisės aktais nustatytą 5 metų garantinį terminą) garantinis terminas |

**IV SKYRIUS**

**UŽSAKOVO TEISĖS, PAREIGOS IR ATSAKOMYBĖ**

8. Užsakovas privalo perduoti Rangovui Statybvietę ir jos valdymo teisę pagal Šalių pasirašomą Statybvietės perdavimo ir priėmimo aktą STR 1.06.01:2016 „Statybos darbai. Statinio statybos priežiūra“ nustatyta tvarka.

9. Užsakovas privalo samdyti Statinio statybos techninės priežiūros vadovą, kuris, vadovaudamasis STR 1.06.01:2016 „Statybos darbai. Statinio statybos priežiūra“, vykdys Darbų techninę priežiūrą ir Sutarties administravimą su Užsakovu pasirašytos techninės priežiūros sutarties pagrindu. Statinio statybos techninės priežiūros funkcijai atlikti negali būti paskirtas Rangovas, Subrangovas ar Rangovo personalas.

10. Užsakovas:

10.1. statybos techninių reglamentų nustatyta tvarka turi būti gavęs (arba turi gauti) statybą leidžiantį dokumentą ir perduoti jį Rangovui;

10.2. privalo bendradarbiauti Darbų vykdymo metu, organizuoti statybos užbaigimo procedūrą, teikti reikiamus pranešimus, paraiškas bei dalyvauti posėdžiuose;

10.3. privalo užtikrinti, kad Rangovas nepatirtų nuostolių dėl šiame punkte minimų dokumentų nebuvimo ar Užsakovo funkcijų nevykdymo.

11. Užsakovas yra atsakingas už tai, kad jo personalas bendradarbiautų su Rangovu bei laikytųsi darbo saugos reikalavimų Statybvietėje. Užsakovo skiriamas asmuo, atsakingas už Sutarties vykdymą, Sutarties pakeitimų paskelbimą pagal Lietuvos Respublikos viešųjų pirkimų įstatymo nuostatas, yra nurodytas 7.5 ir 98.2 papunkčiuose.

12. Užsakovas privalo atlyginti nuostolius ir apsaugoti Rangovą, Rangovo personalą ir atitinkamus jų atstovus nuo pretenzijų, kompensacijų, nuostolių ir išlaidų, susijusių su bet kurio asmens sužalojimu, negalavimu, liga ar mirtimi, kylančių arba atsiradusių dėl Užsakovo kaltės.

13. Užsakovo atsakomybei ir rizikai priskiriama Užsakovo naudojimasis bet kuria Darbų dalimi iki Darbų perdavimo Užsakovui dienos, išskyrus tai, kas gali būti numatyta pagal Sutartį;

14. Rangovui tinkamai atlikus Darbus, Užsakovas privalo sumokėti Kainą.

Užsakovas turi kitas Lietuvos Respublikos civiliniame kodekse, Lietuvos Respublikos statybos įstatyme ir kituose teisės aktuose nustatytas teises ir pareigas.

**V SKYRIUS**

**RANGOVO TEISĖS, PAREIGOS IR ATSAKOMYBĖ**

15. Rangovas privalo priimti Statybvietę ir jos valdymo teisę iš Užsakovo ne vėliau kaip per 5 darbo dienas nuo Užsakovo pranešimo apie Statybvietės perdavimą išsiuntimo el. paštu dienos, parengti Darbo projektą, suteikti Darbams atlikti būtinas inžinerines paslaugas (kadastrinių, geodezinių matavimų atlikimas, geologijos ir topografijos duomenų atnaujinimas ir (ar) papildymas, vykdymo dokumentacijos, kadastrinių matavimų bylų parengimas ir kitos inžinerinės paslaugos, reikalingos statybos užbaigimo procedūroms (kad būtų surašytas reikiamas statybos užbaigimo dokumentas), atlikti tinkamumo eksploatacijai bandymus, vykdyti ir užbaigti Darbus pagal Sutartį, vadovaudamasis Techniniame projekte (jo techninėse specifikacijose, aiškinamuosiuose raštuose, brėžiniuose) numatytais sprendiniais, laikydamasis Darbų vykdymo grafiko terminų, Rangovo pasiūlymu prisiimtų įsipareigojimų, Lietuvos Respublikoje galiojančių įstatymų, įstatymų įgyvendinamųjų teisės aktų, normatyvinių statybos techninių dokumentų ir Sutarties reikalavimų. Darbo projektas turi būti parengtas ir suderintas taip, kad Darbai būtų atlikti 7.7 papunktyje nurodytame Darbų vykdymo grafike nustatytais terminais.

16. Rangovas privalo užtikrinti, kad Darbus atliks reikiamos kvalifikacijos ir patirties specialistai, nurodyti prie Sutarties pridedamame sąraše. Jei Sutarties vykdymo metu būtina keisti sąraše nurodytus specialistus (kai tai susiję su Sutartyje nurodytų asmenų liga, darbo santykių su jais nutraukimu ir kitomis panašiomis aplinkybėmis), Rangovas apie tai turi nedelsdamas pranešti raštu Užsakovui ir, raštu suderinęs su Užsakovu, pakeisti juos lygiaverčiais (ne žemesnės kvalifikacijos ir ne mažesnės patirties) specialistais. Tokiu atveju, jei būtina keisti prie Sutarties pridedamame sąraše nurodytą ypatingo statinio statybos vadovą (kurio patirtis buvo vertinama Konkurso metu ir už ją Rangovas gavo papildomus balus), tačiau Rangovas kito lygiaverčio specialisto neranda, jis moka Užsakovui 10 000 Eur baudą ir laikinai (ne ilgesniam kaip 1 mėn. laikotarpiui) prie Sutarties pridedamame sąraše nurodytą ypatingo statinio statybos vadovą gali pakeisti ne žemesnės kvalifikacijos, tačiau mažesnės patirties specialistu. Jei Rangovas, prie Sutarties pridedamame sąraše nurodytą ypatingo statinio statybos vadovą (kurio patirtis buvo vertinama laimėtojo atrankos metu) pakeičia neinformavęs Užsakovo arba per 1 mėnesio laikotarpį nepaskiria kito lygiaverčio specialisto, tai laikoma esminiu Sutarties sąlygų pažeidimu ir tokiu atveju Užsakovas privalo vienašališkai nutraukti Sutartį;

17. Rangovas privalo užtikrinti, kad jis ir bet kurie asmenys, veikiantys jo vardu, yra gavę visus būtinus leidimus, kvalifikacijos atestacijos pažymėjimus ar kitokius dokumentus, leidžiančius užsiimti Sutartyje nustatyta veikla, kuri yra Rangovo įsipareigojimų pagal Sutartį dalis. Šios Rangovo pareigos nesilaikymas laikomas esminiu Sutarties sąlygų pažeidimu ir tokiu atveju Užsakovas turi teisę vienašališkai nutraukti Sutartį.

18. Rangovas yra atsakingas už atsiskaitymą laiku su trečiaisiais asmenimis, už visus savo veiksmus ir statybos darbų metodų tinkamumą, patikimumą, Darbų užbaigimą nustatytais terminais bei darbų saugą visu Darbų vykdymo laikotarpiu.

19. Darbo projektą turi rengti tokią teisę turintys kvalifikuoti projektuotojai, inžinieriai, turintys atitinkamą galiojantį kvalifikacijos atestatą. Rangovo parengtas Darbo projektas turi būti pateiktas patvirtinti Techninio projekto vadovui, kuris pasirinktinai pagal esamas sąlygas ne vėliau kaip per 14 dienų turi:

19.1. pranešti Rangovui, kad Darbo projektas neatitinka projektavimą reglamentuojančių teisės aktų (ir nurodyti, kas neatitinka). Netinkami sprendiniai turi būti Rangovo sąskaita ištaisyti ir pateikti pakartotinai peržiūrėti;

19.2. pranešti Rangovui, kad Darbo projektas patvirtintas.

20. Iki Statybos darbų pradžios, Rangovas privalo paskirti Lietuvos Respublikos teisės aktų nustatyta tvarka atestuotą (-us) ypatingo statinio statybos vadovą (-us) (nurodytą (-us) prie Sutarties pridedamame dokumente), kurie privalo vykdyti pareigas, numatytas STR 1.06.01:2016 „Statybos darbai. Statinio statybos priežiūra“.

21. Rangovas, dalį Darbų perduodamas Subrangovams, yra atsakingas už Subrangovų, jų įgaliotų atstovų ir darbuotojų veiksmus arba neveikimą taip, kaip atsakytų už savo paties veiksmus ar neveikimą.

22. Rangovas patvirtina, kad yra gavęs visą būtiną informaciją, kurią Rangovas, panaudodamas visas savo žinias ir rūpestingumą, galėjo gauti iki Sutarties pasirašymo ir kuri gali turėti įtakos Kainai arba Darbams, įskaitant Techninio projekto dokumentus ir duomenis. Patvirtina, kad jis atliko visų dokumentų analizę, jam yra aiški Užsakovo užduotis, jis turėjo galimybę numatyti ir įvertinti visus Techninio projekto įgyvendinimui reikalingus Darbus, kurie turi būti atlikti. Rangovas patvirtina, kad neturi pastabų Techninio projekto sprendiniams ir kad šiuos sprendinius yra pajėgus realizuoti. Turi būti laikoma, kad Sutartyje nurodyta Pradinės Sutarties vertė apima visus Rangovo įsipareigojimus pagal Sutartį ir visa, kas būtina Techniniame projekte numatytų Darbų įgyvendinimui ir tinkamam Darbų vykdymui bei jų užbaigimui, įskaitant būtinus Sutarčiai įvykdyti Darbus, kuriuos Rangovas turėjo ir galėjo numatyti ir įvertinti dar iki pasiūlymų pateikimo termino pabaigos.

23. Papildomi darbai gali būti įsigyjami taikant kiekio (apimties) keitimo sąlygas, nurodytas Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 patvirtintos Kainodaros taisyklių nustatymo metodikos (toliau – Metodika) III skyriaus III skirsnyje. Tokių Darbų vertės nustatymo, keitimo ir tvirtinimo procedūra atliekama remiantis Sutarties X skyriuje nustatyta tvarka ir sąlygomis.

24. Rangovas privalo apsaugoti Užsakovo turtą nuo apgadinimo, sunaikinimo ar dėl kitų nuostolių, atsiradusių dėl Rangovo veiksmų. Rangovas, vykdydamas Darbus, turi imtis visų būtinų atsargumo priemonių.

25. Vykdydamas Darbus Rangovas privalo:

25.1. užtikrinti, kad visą Darbų atlikimo laikotarpį bus laikomasi aplinkos apsaugos vadybos sistemos, aplinkos apsaugos vadybos sistemos, įdiegtos pagal standartų reikalavimus, t.y., kad aplinkos apsaugos vadybos sistema (ar jam lygiavertė), pas Rangovą bus įdiegta visą Darbų atlikimo laikotarpį.

Rangovas įsipareigoja ne rečiau kaip kartą į ketvirtį teikti informaciją (ataskaitą) dėl šio įsipareigojimo laikymosi.

Šiame papunktyje nurodytų įsipareigojimų nevykdymas (įskaitant ir vėlavimą pateikti informaciją (ataskaitą) daugiau nei 2 mėnesius) yra laikomas esminiu Sutarties pažeidimu ir tokiu atveju Užsakovas privalo vienašališkai nutraukti Sutartį;

25.2. savo sąskaita pašalinti iš Statybvietės visas statybines atliekas ir šiukšles;

25.3. sandėliuoti arba išvežti perteklines Medžiagas ir nereikalingus Rangovo įrenginius;

25.4. prižiūrėti patekimo į Statybvietę kelius, koridorius, laiptines ir aplinką, valyti šiukšles, dulkes ar kitus teršalus. Statybvietė ir visos patekti į Statybvietę naudojamos patalpos bei keliai turi būti saugūs, paženklinti įspėjamaisiais ženklais ir turi nekelti pavojaus Užsakovo personalui ir tretiesiems asmenims. Rangovas turi būti atsakingas už bet kokį šių patalpų ar kelių remontą, kurio gali prireikti dėl Rangovo veiksmų.

26. Rangovui Darbams vykdyti gali būti suteikta teisė naudotis tokiu elektros ir vandens kiekiu, kokį saugiai, be neigiamos įtakos Užsakovui galima gauti Statybvietėje ar šalia jos. Rangovas privalo įrengti apskaitos prietaisus ir sumokėti Užsakovui už sunaudotą vandenį bei elektrą rinkos kainomis, kokiomis Užsakovas moka energetinių išteklių tiekimo įmonėms.

27. Rangovo personalas, įskaitant nurodytą prie Sutarties pridedamuose dokumentuose, bet jais neapsiribojant, turi būti kvalifikuotas, įgudęs ir turintis patirtį vykdyti atitinkamus Darbus. Užsakovas gali pareikalauti, kad Rangovas pakeistų Rangovo personalą, kuris nekompetentingai ar aplaidžiai vykdo pareigas, nesugeba laikytis Sutarties sąlygų arba savo elgesiu kelia grėsmę darbų saugai, sveikatai arba aplinkos apsaugai. Jeigu keičiami asmenys, nurodyti prie Sutarties pridedamame dokumente, tai būsimojo Rangovo personalo kvalifikacija ir patirtis (jei buvo tikrinama) turi būti ne prastesnė nei nurodyta pirkimo dokumentuose, o tuo atveju, jei jo patirtis buvo vertinama laimėtojo atrankos metu ir buvo skirti balai už patirtį, patirtis turi būti ne mažesnė, nei tokia, už kurią buvo skirti balai.

28. Rangovas privalo naudoti tik Darbams vykdyti ir naudojimo sąlygomis tinkamą Įrangą ir Medžiagas pagal Projekte nurodytus reikalavimus. Prieš įsigydamas Įrangą, Rangovas privalo gauti Projekto vykdymo priežiūros vadovo ir Užsakovo pritarimą (suderinimą). Esant ginčui, galutinį sprendimą priima Užsakovas.

29. Rangovas, prieš paslėpdamas ar uždengdamas kurias nors konstrukcijas ar statybos darbų rezultatus, privalo informuoti Statinio statybos techninės priežiūros vadovą, kuris patikrina, apžiūri ir priima bandymų, jeigu jų reikia, rezultatus. Jeigu Rangovas paslepia konstrukcijas ar statybos darbų rezultatus, apie tai nepranešęs Statinio statybos techninės priežiūros vadovui, Statinio statybos techninės priežiūros vadovui pareikalavus, Rangovas savo sąskaita privalo tą darbų rezultatą atidengti, kad būtų patikrintas ir, nepriklausomai nuo patikrinimo rezultato, Statinio statybos techninės priežiūros vadovui leidus, uždengti.

30. Rangovas privalo apsirūpinti visais prietaisais, įrenginiais, įrankiais, darbo jėga, medžiagomis ir kvalifikuotais darbuotojais bei pateikti visus Darbų įvykdymo dokumentus (detalieji atliktų Darbų brėžiniai bei kiti dokumentai pateikiami Statinio statybos techninės priežiūros vadovui prieš atliekant bandymus), eksploatacijos ir priežiūros instrukcijas, kurios reikalingos bet kokių Darbų dalių bandymams atlikti. Rangovas privalo pranešti Statinio statybos techninės priežiūros vadovui apie bet kokius numatomus atlikti bandymus ne vėliau kaip prieš 3 darbo dienas. Bandymai turi būti laikomi atlikti, kai jų rezultatus patvirtina Statinio statybos techninės priežiūros vadovas.

31. Rangovas privalo pateikti Užsakovui reikalingą naudojamų Medžiagų kiekį kontroliniams bandymams atlikti (jei tokie bus atliekami). Jeigu atlikus patikrinimą, matavimą ar bandymus nustatoma, kad kokia nors Įranga, Medžiagos arba Darbų kokybė ar Darbo projektas yra su trūkumais, defektais arba kaip kitaip neatitinka Sutarties, Statinio statybos techninės priežiūros vadovas gali atmesti tą Darbo dalį, Įrangą, Medžiagas arba kokybės reikalavimų neatitinkančius Darbų rezultatus, atitinkamai apie tai raštu pranešdamas Rangovui ir nurodydamas priežastis. Tokiu atveju Rangovas privalo ištaisyti trūkumus, defektus ar pakeisti Medžiagas ar Įrangą, kad šie atitiktų Sutartį.

32. Rangovas atsako už nuostolius, kuriuos tretieji asmenys patiria dėl to, kad Rangovas neužtikrino saugos objekte ir (ar) kitu būdu pažeidė Sutartį, ir atleidžia Užsakovą nuo šios atsakomybės trečiųjų asmenų atžvilgiu. Rangovas privalo atlyginti Užsakovui visus nuostolius, kuriuos pastarasis patyrė dėl šių reikalavimų trečiųjų asmenų atžvilgiu.

33. Rangovas privalo sudaryti sąlygas Užsakovo atstovams, Statinio statybos techninės priežiūros ir Statinio Projekto vykdymo priežiūros vadovams lankytis rekonstruojamame (statybos) objekte bei susipažinti su visa Darbų dokumentacija.

34. Rangovas privalo prisiimti visą atsakomybę už Darbus nuo Statybos darbų pradžios iki statinio rekonstrukcijos pabaigos, t. y. iki tada, kai po Darbų perdavimo Užsakovui ištaisomi defektai (jei reikia), atliekamos statybos užbaigimo procedūros ir surašomas Statybos užbaigimo aktas (elektroninis dokumentas). Jeigu Darbams, Medžiagoms ar Įrangai padaroma žala arba jie prarandami, kai už jų priežiūrą atsako Rangovas ir atsakomybė už tą praradimą nepriskirtina Užsakovui, Rangovas savo rizika ir sąskaita privalo ištaisyti žalą ir kompensuoti už prarastus Darbus, Medžiagas ar Įrangą taip, kad Darbai, Medžiagos ar Įranga atitiktų Sutartį.

35. Rangovo pateikiamos eksploatacijos ir priežiūros instrukcijos turi būti išsamios, kad Užsakovas galėtų naudoti, prižiūrėti, išmontuoti, perrinkti, suderinti ir pataisyti Įrangą. Instrukcijose turi būti aprašyta visa mechaninė ir elektrinė įranga, tiekta arba įrengta pagal Projektą. Kartu turi būti pateikti minėtos įrangos techniniai pasai, sertifikatai patvirtinantys techninėje dokumentacijoje nustatytų reikalavimų atitiktį, ir kiti būtini dokumentai.

36. Rangovas iki Statybos darbų pradžios privalo pateikti Užsakovui įrodymą, kad jis yra apdraudęs savo civilinę atsakomybę ir Darbus, kaip nustatyta Lietuvos Respublikos statybos įstatyme, bei pateikti tinkamai patvirtintas draudimo liudijimų (polisų) kopijas. Privalomojo draudimo sutartys turi galioti nuo Statybos darbų pradžios datos iki užbaigiama statinio statyba, t. y. kai po Darbų perdavimo Užsakovui ištaisomi defektai (jei reikia), atliekamos statybos užbaigimo procedūros ir surašomas Statybos užbaigimo aktas (elektroninis dokumentas).

37. Rangovas Sutarties informaciją privalo laikyti privačia ir konfidencialia, išskyrus tai, ko reikia prievolėms pagal Sutartį atlikti arba galiojantiems įstatymams vykdyti. Rangovas be išankstinio Užsakovo sutikimo neturi skelbti, leisti, kad būtų paskelbta arba atskleista bet kuri informacija apie Darbus kokiame nors komerciniame arba techniniame dokumente ar kaip nors kitaip.

38. Rangovas įsipareigoja iki Sutarties vykdymo pradžios nurodyti Užsakovui Subrangovų pavadinimus, kontaktinius duomenis ir jų atstovus pateikdamas Subrangovų sąrašą (5.4 papunktis), taip pat įsipareigoja informuoti apie minėtos informacijos pasikeitimus visu Sutarties vykdymo metu, taip pat apie naujus Subrangovus, kuriuos jis ketina pasitelkti vėliau. Rangovas gali Sutarties vykdymo metu pakeisti (Užsakovui pareikalavus – privalo pakeisti) Subrangovus arba pasitelkti naujus. Apie tai Rangovas turi informuoti Užsakovą, nurodydamas Subrangovo pakeitimo ar pasitelkimo priežastis. Pakeisti ar nauji Subrangovai privalo pateikti Sutarčiai vykdyti privalomus (jei tokių yra) atestatus, leidimus, licencijas ir pan., o jei keičiamas Subrangovas, kurio pajėgumais Rangovas remiasi, privalo pateikti ir Subrangovo pašalinimo pagrindų nebuvimą patvirtinančius dokumentus. Gavęs tokį pranešimą ir privalomus pateikti Subrangovo dokumentus, Užsakovas kartu su Rangovu, jei nėra Subrangovo pašalinimo pagrindų, o kiti privalomi pateikti Subrangovo dokumentai yra tinkami, per 5 darbo dienas sudaro susitarimą dėl Subrangovų pakeitimo ar pasitelkimo. Jį pasirašo abi Sutarties Šalys. Šis susitarimas yra laikomas neatskiriama Sutarties dalimi. Subrangovas gali pradėti vykdyti Darbus, tik Rangovui kartu su Užsakovu sudarius minėtą susitarimą. Jei Rangovas vienašališkai pakeičia ar pasitelkia naujus Subrangovus, apie tai neinformavęs Užsakovo ir tokio pakeitimo neįforminęs susitarimu dėl Sutarties pakeitimo, tai laikoma esminiu Sutarties sąlygų pažeidimu ir tokiu atveju Užsakovas turi teisę vienašališkai nutraukti Sutartį. Jei pakeisto ar pasitelkto naujo Subrangovo padėtis atitinka bent vieną pagal Lietuvos Respublikos viešųjų pirkimų įstatymo 46 straipsnį nustatytą pašalinimo pagrindą, Užsakovas reikalauja, kad Rangovas per Užsakovo nustatytą terminą pakeistų minėtą Subrangovą reikalavimus atitinkančiu Subrangovu.

39. Jeigu Rangovo (įskaitant ir Subrangovus) kvalifikacija dėl teisės verstis atitinkama veikla nebuvo tikrinama arba tikrinama ne visa, Rangovas įsipareigoja Užsakovui, kad Sutartį vykdys tik tokią teisę turintys asmenys. Šio Rangovo įsipareigojimo nesilaikymas laikomas esminiu Sutarties sąlygų pažeidimu ir tokiu atveju Užsakovas turi teisę vienašališkai nutraukti sutartį.

40. Jeigu Techniniame projekte ar Darbų kiekių žiniaraščiuose (sąmatose) yra nurodyti konkretūs modeliai, konkretus procesas ar prekės ženklas, patentas, tipas, standartai, sertifikatai, konkretaus gamintojo ar kilmės šalis, Medžiagos, Įranga ar Mechanizmai, vykdant Sutartį, gavus Užsakovo ar jo atstovo (Statinio statybos techninės priežiūros vadovo) pritarimą, galima naudoti analogiškus (lygiaverčius), ne prastesnių parametrų ir kokybės Medžiagas, Įrangą ar Mechanizmus, nedidinant sąmatoje nurodytų įkainių.

41. Rangovas turi kitas Lietuvos Respublikos civiliniame kodekse, Lietuvos Respublikos statybos įstatyme ir kituose teisės aktuose nustatytas teises ir pareigas.

**VI SKYRIUS**

**DARBŲ ATLIKIMO TERMINAI, VĖLAVIMAS, SUSTABDYMAS**

42. Darbų atlikimo terminas yra ne ilgiau kaip 14 mėnesių nuo Statybos darbų pradžios. Rangovas Darbus vykdo pagal darbų vykdymo grafiką, kuris pasirašomas Sutarties 44 punkte nustatyta tvarka. Rangovas iki Darbų atlikimo termino pabaigos privalo atlikti visus Darbus, įskaitant Papildomus darbus ir baigiamuosius bandymus (jeigu taikoma).

43. Per Statybos užbaigimo terminą Rangovas privalo pašalinti visus nustatytus defektus, pateikti derinti Užsakovui statybos techninio reglamentoSTR 1.05.01:2017 „Statybą leidžiantys dokumentai. Statybos užbaigimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ 10 priede nurodytus statybos užbaigimo dokumentus ir sukelti juos į IS „Infostatyba“, atlikti kitas reikalingas statybos užbaigimo procedūras, kad per Statybos užbaigimo terminą būtų surašytas reikiamas statybos užbaigimo dokumentas.

44. Rangovas ne vėliau kaip per 10 dienų nuo Sutarties įsigaliojimo privalo pateikti Užsakovui Darbų vykdymo grafiką ir pinigų srautų prognozę. Darbų vykdymo metu, neprieštaraujant Užsakovui, grafikas gali būti koreguojamas keičiant Darbų vykdymo seką, bet nekeičiant Darbų atlikimo termino.

45. Darbų pabaiga pagal Sutartį bus laikomas momentas, kai bus užbaigti visi Sutartyje numatyti Darbai, pasirašytas Darbų perdavimo ir priėmimo aktas.

Statinio statybos pabaiga bus laikomas momentas, kai bus ištaisyti defektai (jei reikia), atliktos statybos užbaigimo procedūros, pasirašytas elektroninis Statybos užbaigimo dokumentas.

46. Užsakovas raštu dėl pasikeitusių aplinkybių, kai dėl jų negalima tęsti Darbų (kai jos tampa žinomos po Sutarties sudarymo ir kai Rangovas nebuvo prisiėmęs jų atsiradimo rizikos), gali bet kada nurodyti Rangovui sustabdyti visų Darbų vykdymą ne ilgesniam nei 7.9 papunktyje nurodytam Darbų atlikimo sustabdymo laikotarpiui (ne ilgesniam nei 1 mėnesio laikotarpiui dėl aplinkybių, nurodytų Sutarties 47.1–47.11 papunkčiuose, ir ne ilgesniam nei 6 mėnesių laikotarpiui dėl aplinkybių, nurodytų Sutarties 47.12 papunktyje), nurodydamas (jeigu įmanoma) sustabdymo trukmę dienomis. Į Darbų atlikimo laikotarpį Darbų atlikimo sustabdymo laikotarpis neįskaitomas.

47. Aplinkybės, dėl kurių gali būti stabdomi Darbai, yra:

47.1. papildomi statinio tyrinėjimai, kurie nebuvo numatyti, bet kuriuos būtina atlikti;

47.2. papildomos projektavimo paslaugos (kai Darbai buvo perkami pagal Techninį projektą), be kurių negalima įgyvendinti Sutarties;

47.3. vėluojama perduoti dalį Statybvietės;

47.4. trečiųjų šalių įtaka;

47.5. sustabdytas finansavimas arba trūksta finansavimo lėšų;

47.6. būtinas papildomas laikas įvykdyti Papildomų darbų viešąjį pirkimą;

47.7. trikdžiai, susiję su greta arba tuo pačiu metu vykdomais projektais (įskaitant ir pagal Pagrindinę sutartį Nr. 2);

47.8. bet koks nenumatomas gamtos jėgų veikimas, kurio joks patyręs rangovas nebūtų galėjęs tikėtis;

47.9. fizinės kliūtys arba kitos nei gamtinės fizinės sąlygos, su kuriomis vykdant Darbus susidurta Statybvietėje, ir tų kliūčių ar sąlygų Rangovas nebūtų galėjęs pagrįstai numatyti;

47.10. uždelsimas ar trikdžiai dėl Pakeitimo, kurio trukmė ilgesnė kaip 10 dienų;

47.11. kitos aplinkybės, kurios nebuvo žinomos pirkimo vykdymo metu ir su kuriomis susidurtų bet kuris rangovas (pandemija, karantinas, neigiama įtaka gamybai, tiekimui ir pan.);

47.12. Užsakovas taip pat turi teisę žiemos sezono metu (kuris prasideda gruodžio 15 d. ir baigiasi kitų metų kovo 15 d.) stabdyti Darbus, kai tinkamas Darbų atlikimas dėl nepalankių gamtinių sąlygų tampa neįmanomas ir kai vietoj stabdomų Darbų nėra galimybės atlikti kitų Darbų pagal Sutartį.

48. Sustabdyti Darbai neatliekami iki Darbų vykdymo atnaujinimo. Darbai atnaujinami pagal rašytinį Užsakovo nurodymą, išnykus aplinkybėms, dėl kurių jie buvo sustabdyti. Atnaujinus Darbų vykdymą, Darbai atliekami per jiems likusį laikotarpį (laiką), kuris buvo likęs iki sustabdymo.

Tokio sustabdymo metu visus Darbus Rangovas privalo prižiūrėti, sandėliuoti, saugoti nuo sugadinimo, praradimo arba žalos, užtikrinti žmonių saugą Statybvietėje ir išvengti aplinkos taršos.

Šiame punkte numatytu atveju Rangovas turi teisę į pagrįstai patirtų papildomų Išlaidų apmokėjimą.

49. Jeigu Rangovas vėluoja atlikti Darbus ar bet kokią Darbų grupę pagal Darbų vykdymo grafike nurodytus Darbų atlikimo terminus arba neatlieka Darbų iki Darbų atlikimo termino, nurodyto Sutarties 42 punkte, pabaigos ir nepateikia Užsakovui pagrįstų įrodymų, pateisinančių Darbų vėlavimą, ir (arba) nepateikia garantinio laikotarpio prievolių užtikrinimo dokumento pagal Sutarties 54.2 papunktį ar neatlieka Rangovui privalomų veiksmų, nurodytų Sutarties 58 punkte, Užsakovas reikalaus delspinigių dėl vėlavimo už kiekvieną pavėluotą dieną, kurių dydis yra nurodytas Sutarties 7.10 papunktyje.

**VII SKYRIUS**

**SUTARTIES ĮVYKDYMO UŽTIKRINIMAS**

50. Sutarties įvykdymo užtikrinimą, išduotą banko (kredito unijos), draudimo bendrovės ar kito, turinčio teisę teikti šias paslaugas, garantuotojo ir jo apmokėjimą patvirtinantį dokumentą, Rangovas privalo pateikti Užsakovui ne vėliau kaip per 10 darbo dienų nuo Sutarties pasirašymo dienos. Jei Rangovas per šį laikotarpį Sutarties įvykdymo užtikrinimo ir jo apmokėjimą patvirtinančio dokumento nepateikia, laikoma, kad Rangovas atsisakė sudaryti Sutartį. Tuo atveju Sutartis neįsigalioja. Sutarties įvykdymo užtikrinimo suma nurodyta Sutarties 7.11 papunktyje*.* Sutarties įvykdymo užtikrinimas įsigalioja banko (kredito unijos), draudimo bendrovės ar kito, turinčio teisę teikti šias paslaugas, garantuotojo išdavimo dieną ir turi galioti iki Statybos užbaigimo dokumento pasirašymo dienos, arba ne trumpiau nei 17 mėnesių. Jei Rangovo pateikto Sutarties įvykdymo užtikrinimo galiojimas baigiasi anksčiau nei pasirašomas Statybos užbaigimo dokumentas, ne vėliau kaip likus 5 (penkioms) darbo dienoms iki paskutinės pateikto Sutarties įvykdymo užtikrinimo galiojimo dienos, Rangovas privalo pateikti naują arba pratęsti seną tokio paties dydžio Sutarties įvykdymo užtikrinimą. Rangovas privalo užtikrinti, kad Sutarties įvykdymo užtikrinimas nepertraukiamai galiotų iki Statybos užbaigimo dokumento pasirašymo dienos. Jei Rangovas laiku (t. y. ne vėliau kaip likus 5 (penkioms) darbo dienoms iki paskutinės Sutarties įvykdymo užtikrinimo galiojimo dienos) nepateikia Sutarties įvykdymo užtikrinimo pratęsimo dokumento, Užsakovas turi teisę kreiptis į garantuotoją ir pasinaudoti Sutarties įvykdymo užtikrinimu bei nutraukti Sutartį dėl esminio Sutarties pažeidimo.

51. Sutarties įvykdymo užtikrinimu garantuojamas Rangovo įsipareigojimų pagal Sutartį tinkamas vykdymas.

52. Jei Sutarties vykdymo metu užtikrinimą išdavęs juridinis asmuo negali įvykdyti savo įsipareigojimų, Užsakovas raštu turi pareikalauti Rangovo per 10 darbo dienų pateikti naują užtikrinimą.

53. Sutarties įvykdymo užtikrinimas Rangovo rašytiniu prašymu grąžinamas Rangovui per 10 darbo dienų nuo Sutarties galiojimo arba Statybos užbaigimo termino pabaigos.

**VIII SKYRIUS**

**STATYBOS UŽBAIGIMAS. DARBŲ PERDAVIMAS IR PRIĖMIMAS, DOKUMENTACIJA, TERMINAI**

54. Užsakovas perima Darbus:

54.1. kai visi Darbai atlikti ir užbaigti pagal Sutartį, įskaitant ir baigiamuosius bandymus (jeigu taikoma), kurių rezultatai yra teigiami;

54.2. kai pasirašomas Darbų perdavimo ir priėmimo aktas.

Rangovas, atlikęs Darbus, ir, jeigu reikia, atlikęs baigiamuosius bandymus, pateikia Užsakovui parengtą ir su Statinio statybos techninės priežiūros vadovu ir Statinio Projekto vykdymo priežiūros vadovu suderintą Rangovo atliktų Darbų perdavimo ir priėmimo aktą, kartu pateikdamas ir garantinio laikotarpio prievolių įvykdymo užtikrinimo dokumentą (kartu su jo apmokėjimą įrodančia dokumento kopija), kuriuo užtikrinamas garantinio laikotarpio prievolių įvykdymas pagal Sutartį, tokios formos ir iš tokios trečiosios šalies, kaip nurodyta 7.12 papunktyje. Šis dokumentas Rangovo nemokumo ar bankroto atveju turi užtikrinti, kad bus apmokėtos dėl Rangovo kaltės atsiradusių defektų šalinimo išlaidos. Reikalavimai garantinio laikotarpio prievolių įvykdymo užtikrinimo dokumentui:

54.2.1. Dokumentas turi būti išduotas ne trumpesniam nei 3 metų laikotarpiui ir galiojimo laikotarpiu negali būti atšaukiamas. Jeigu Rangovas pateikia draudimo bendrovės išduotą garantinio laikotarpio prievolių įvykdymo užtikrinimo laidavimo draudimo raštą, tai kartu su šiuo laidavimo draudimo raštu Rangovas turi pateikti ir draudimo liudijimo originalą bei mokestinio pavedimo, kad draudimo įmoka už išduotą laidavimo draudimo raštą yra sumokėta, kopiją.

54.2.2. Suma turi būti ne mažesnė kaip 5 proc. Kainos.

Statybos darbų užbaigimo terminas yra 55 dienos nuo Darbų priėmimo ir perdavimo akto pasirašymo dienos. Rangovas, vadovaudamasis 55.1 papunkčio ir 58 punkto reikalavimais, privalo ištaisyti defektus (jei reikia), kad būtų galima surašyti Statybos užbaigimo dokumentus (Statybos užbaigimo aktą) (elektroninį dokumentą).

54.3. Kai atlikti Darbai perduoti pagal atliktų darbų išpildomąją dokumentaciją, kuri turi būti suderinta Topografijos ir inžinerinės infrastruktūros informacinėje sistemoje vadovaujantis Topografijos ir inžinerinės infrastruktūros informacinės sistemos saugaus elektroninės informacijos tvarkymo taisyklėmis. Užsakovui pateikti teisės aktų nustatyta tvarka suderintos suremontuotų gatvių ir šalia gatvės esančių šaligatvių topografinio plano (po statybų) ir (ar) inžinerinio tinklo 2 dokumentų bylos (popierinis variantas ir kopijos skaitmeninėje laikmenoje (\*.dwg (neužrakintu), \*.pdf formatu)).

55. Užsakovas, gavęs Rangovo atliktų Darbų perdavimo ir priėmimo aktą, ne vėliau kaip per 7 dienas:

55.1. atlieka bendrą atliktų Darbų apžiūrą, patikrina ir priima juos, kartu parengia ir prideda defektų (jei yra), atsiradusių dėl Sutarties neatitinkančių Medžiagų, Įrangos arba darbo kokybės, kurie neturės esminės įtakos naudojant Darbus pagal paskirtį, sąrašą (ar defektų aktą). Jame turi būti nurodoma, iki kada defektai turi būti pašalinti. Defektus Rangovas šalina savo sąskaita ir laikas ištaisyti defektus neturi būti ilgesnis kaip 14 dienų po Darbų perdavimo ir priėmimo akto pasirašymo dienos.

Darbų perdavimo ir priėmimo aktą pasirašo Užsakovas, Rangovas ir Statinio statybos techninės priežiūros vadovas. Defektų neištaisymas per Darbų perdavimo ir priėmimo akte suteiktą laiką Užsakovui suteikia teisę iki Statybos užbaigimo termino pabaigos pačiam ištaisyti defektus ir (arba) išskaičiuoti defektų taisymo išlaidų sumą iš galutinio mokėjimo Rangovui sumos;

55.2. raštu atsisako perimti Darbus, nurodydamas atsisakymo pagrindą (pvz., kai nustatyti defektai, atsiradę dėl Sutarties neatitinkančių Medžiagų, Įrangos arba darbo kokybės, kurie turės esminės įtakos naudojant Darbus pagal paskirtį), ir nurodo Darbus, kuriuos Rangovas privalo atlikti, kad galėtų būti pasirašomas Darbų perdavimo ir priėmimo aktas, ir (arba) praneša, kad nepateiktas 54 punkte nurodytas garantinio laikotarpio prievolių įvykdymo užtikrinimo dokumentas ir Darbai negali būti perimti.

56. Jeigu Užsakovas vengia perimti atliktą Darbą, pasibaigus Sutarties sąlygų 55 punkte nustatytam terminui, kai Darbai turėjo būti perimti pagal Sutartį, ir jeigu Darbai iš esmės atitinka Sutarties reikalavimus, turi būti laikoma, kad Darbų perdavimo ir priėmimo aktas buvo išduotas paskutinę to laikotarpio dieną.

57. Pasirašius Darbų perdavimo ir priėmimo aktą, Užsakovas arba jo įgaliotas asmuo privalo nedelsdamas, bet ne ilgiau kaip per 14 dienų, inicijuoti statybos užbaigimo procedūras. Šalys turi siekti, kiek tai priklauso nuo jų, kad kuo greičiau būtų atliktos statybos užbaigimo procedūros ir surašytas reikiamas Statybos užbaigimo dokumentas (elektroninis dokumentas).

58. Rangovas per Statybos užbaigimo dokumento rengimo terminą privalo pašalinti iš Statybvietės visus dar likusius Rangovo įrenginius, Medžiagų perteklių, šiukšles, laikinuosius statinius. Deklaruojamas statinys turi būti švarus ir sutvarkytas. Rangovas užbaigimo procedūrų dalyviams privalo sudaryti tinkamas darbo sąlygas statiniams apžiūrėti, skirti būtiną reikalingą transportą bei specialią aprangą, pateikti statinio statybos dokumentaciją.

Užsakovui arba jo įgaliotam asmeniui pateikus rašytinius nurodymus (ar defektų aktą) dėl nustatytų defektų, Rangovas po tokių nurodymų gavimo per 14 dienų arba per Užsakovo nurodytą terminą, atsižvelgdamas į tai, kuris yra ilgesnis, privalo ištaisyti Užsakovo nustatytus defektus ir, jeigu reikia, organizuoti Užsakovo nurodytus bandymus. Užsakovas patvirtinimą apie defektų ištaisymą Rangovui pateikia ne vėliau kaip per 7 dienas nuo dienos, kai Rangovas ištaiso Užsakovo nurodytus visus defektus ir pateikia tai įrodančius dokumentus (jei reikia). Defektų neištaisymas ir bandymų neatlikimas per 14 dienų arba per Užsakovo nurodytą terminą Užsakovui suteikia teisę iki Statybos užbaigimo termino pabaigos ištaisyti defektus ir atlikti bandymus ir (arba) išskaičiuoti defektų taisymo ir bandymų atlikimo išlaidų sumą iš galutinio mokėjimo Rangovui sumos.

59. Statybos užbaigimo terminas nėra pratęsiamas. Statybos užbaigimo procedūros laikotarpis, viršijantis 57 ir 58 punktuose numatytus terminus, į bendrą Sutarties trukmę neįskaičiuojamas.

60. Jeigu Užsakovas arba jo įgaliotas asmuo praleidžia 57 punkte jam nustatytą terminą statybos užbaigimo procedūroms ir dėl to Rangovui nesuteikiamas 58 punkte nustatytas laikas, Rangovas turi teisę reikalauti sumokėti visą sulaikytą sumą kartu su galutinio mokėjimo suma, neatskaitant defektų taisymo ir bandymų atlikimo išlaidų sumos pagal 58 punktą, tačiau visais atvejais atsižvelgiant į 55.1 papunkčio nuostatas. Toks mokėjimas neatleidžia Rangovo nuo 58 punkte nustatytos pareigos ištaisyti Užsakovo arba jo įgalioto asmens rašytiniuose nurodymuose (ar defektų akte) nustatytus defektus arba atlikti nurodytus bandymus.

**IX SKYRIUS**

**KAINA IR APMOKĖJIMAS**

61. Pradinės Sutarties vertė yra 4995744,32 Eur be PVM. Rangovo pasiūlymo kaina yra 6044850,63 Eur su PVM. Į Pradinės Sutarties vertę neįtrauktos tos vertės, kurios gali atsirasti dėl Papildomų darbų įsigijimo ir kitos vertės, kurios gali atsirasti dėl peržiūros taikymo ir (ar) Darbų kiekio (apimties) keitimo, nurodyto Sutarties X skyriuje. Pradinės Sutarties vertė yra nekeičiama, išskyrus Sutartyje numatytus Įkainių peržiūros atvejus. Pradinės Sutarties vertė yra nekeičiama. Į Pradinės Sutarties vertę turi būti įskaičiuoti visi mokesčiai (išskyrus PVM), Darbo projekto parengimo išlaidos, apvažiavimo ir privažiavimo prie Statybvietės kelių schemų parengimo, apvažiavimo ir privažiavimo prie Statybvietės ženklų ir visos išlaidos, susijusios su Darbams atlikti reikalingomis inžinerinėmis paslaugomis, Medžiagomis, Įranga, gaminiais, Rangovo naudojama technika, mechanizmais, transportu ir kitomis Darbams atlikti naudojamomis priemonėmis, kurios būtinos Sutarties II skyriuje nurodytiems Darbams atlikti, taip pat kurias įsipareigojo įrengti ar vykdyti Sutarties galiojimo metu.

62. Sutarčiai taikoma fiksuoto Įkainio su peržiūra kainodara. Rangovui tinkamai atlikus Darbus, Užsakovas privalo sumokėti Kainą, kuri turi būti nustatyta vadovaujantis Sutarties 63 punkto nuostatomis. Bet koks kiekis, kuris yra nustatytas Darbų kiekių žiniaraščiuose (sąmatose) ir (ar) Projekte, yra orientacinis (projektinis) ir neturi būti laikomas faktiniu ir tiksliu Darbų, kuriuos Rangovui reikia atlikti, kiekiu. Vykdant Sutartį Darbų kiekių žiniaraščiuose (sąmatose) nurodyta preliminari Darbų apimtis gali kisti, neviršijant Pradinės Sutarties vertės, įsigyjant Papildomus darbus pagal 72 punkto sąlygas – Papildomų darbų įsigijimo vertės, nurodytos Sutarties 7.4 papunktyje. Užsakovas turi teisę įsigyti mažiau ar daugiau Sutartyje nurodytų Darbų kiekių (apimties).

63. Rangovui mokėtinos sumos už tinkamai pagal Sutartį atliktus Darbus turi būti apskaičiuojamos nustačius faktinį atliktų Darbų kiekį. Rangovas, prieš pateikdamas Užsakovui mokėjimo už atliktus Darbus dokumentus, privalo nustatyti atliktų Darbų faktinį kiekį, kurį Užsakovo atstovas – Statinio statybos techninės priežiūros vadovas – turi patikrinti ir patvirtinti.

Paskutiniam mokėjimui už atliktus Darbus Rangovo pateiktuose dokumentuose nurodyta suma turi būti ne mažesnė kaip 15 proc. sumos, nurodytos Sutarties 7.3 papunktyje.

Mokėjimo suma turi būti nustatoma taikant Darbų kiekių žiniaraščiuose (sąmatose) numatytus Darbų Įkainius.

64. Tam, kad būtų įvykdytas tarpinis mokėjimas, Rangovas privalo iki einamojo mėnesio 25 dienos pateikti Užsakovui 4 (keturis) atliktų Darbų aktų (patvirtinančių faktiškai atliktus darbus) egzempliorius ir išlaidų apmokėjimo pažymą, pasirašytus Statinio statybos techninės priežiūros vadovo. Užsakovas, gavęs šiame punkte nurodytus dokumentus, per 10 dienų privalo patvirtinti pasirašydamas atliktų Darbų aktą, išskyrus atvejus, jeigu:

64.1. koks nors Rangovo atliktas Darbas neatitinka Sutarties. Tokiu atveju Užsakovas gali reikalauti Rangovo pateikti pakoreguotus mokėjimo dokumentus, kuriuose būtų atitinkamai sumažinama to tarpinio mokėjimo suma tokio netinkamo Darbo ištaisymo Išlaidų arba netinkamo daikto pakeitimo dydžiu;

64.2. Rangovas pagal Sutartį neatliko arba neatlieka kokio nors Darbo arba įsipareigojimo, apie kurį jam buvo pranešęs Užsakovas. Tokiu atveju Užsakovas gali reikalauti Rangovo pateikti naujus atliktų darbų apskaitos dokumentus, kuriuose būtų atitinkamai patikslintas faktinis atliktų Darbų kiekis.

Remdamasis suderintais ir abiejų Šalių pasirašytais atliktų Darbų aktais, Rangovas pateikia Užsakovui sąskaitą faktūrą. Rangovas sąskaitą faktūrą privalo pateikti elektroniniu būdu (išskyrus Lietuvos Respublikos viešųjų pirkimų įstatymo 22 straipsnio 12 dalyje nurodytus atvejus). Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19), teikiamos Rangovo pasirinktomis elektroninėmis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros teikiamos tik naudojantis informacinės sistemos „E. sąskaita“ priemonėmis (elektroninės paslaugos ,,E. sąskaita“ svetainė pasiekiama adresu [www.esaskaita.eu](http://www.esaskaita.eu)). Kad būtų sumokėta už Papildomus darbus, Rangovas rengia atskirus atliktų Papildomų darbų perdavimo aktus. Juose turi nurodyti atliktų Papildomų darbų, numatytų susitarime dėl Darbų pakeitimo ar papildymo, pavadinimus, vienetus, kiekį, vieneto kainą, bendrą sumą ir pridėti Papildomų darbų įsigijimą pagrindžiančius dokumentus. Jei Sutartis keičiama dėl keičiamų Darbų kiekių (apimties), mokėjimo dokumentai parengiami Sutarties X skyriuje nustatyta tvarka.

Paskutinio mokėjimo suma mažinama atėmus sulaikymo sumą, kuri iš viso sudaro 10 proc. nuo Sutarties 7.3 papunktyje nurodytos sumos.

Jeigu Užsakovas per šiame punkte nustatytą terminą Rangovo pateiktų mokėjimo dokumentų nepatvirtina ir nepateikia nepatvirtinimo priežasčių, turi būti laikoma, kad Rangovo prašoma sumokėti suma yra teisinga.

65. Galutinio mokėjimo sumą Rangovas gali gauti tik tada, kai Šalys pasirašo Darbų perdavimo ir priėmimo aktą ir Rangovas ištaiso visus defektus, įvardytus Darbų perdavimo ir priėmimo metu, o Užsakovas raštu patvirtina apie tokį defektų ištaisymą. Šalims pasirašius perdavimo ir priėmimo aktą, surašomas Statybos užbaigimo dokumentas (elektroninis dokumentas).

Galutinio mokėjimo sulaikymo suma yra lygi sulaikymo sumai, kurią Užsakovas privalo sumokėti Rangovui:

65.1. Rangovui ištaisius nurodytus defektus ir statybos užbaigimo komisijai pasirašius Statybos užbaigimo dokumentą (elektroninį dokumentą) per Statybos užbaigimo terminą, kaip nurodyta 55 ir 58 punktuose, – visą;

65.2. Rangovui neištaisius nurodytų defektų ir (ar) nepasirašius Statybos užbaigimo akto (elektroninio dokumento) ir pasibaigus Statybos užbaigimo terminui, kaip nurodyta 55 ir 58 punktuose, – atskaičius defektų taisymo sumą;

65.3. visą, kaip nurodyta 60 punkte, atsižvelgiant į tai, kas įvyksta anksčiau.

66. Užsakovas privalo mokėti Rangovui sumą, patvirtintą Rangovo pateiktuose mokėjimo dokumentuose, ne vėliau kaip per Sutarties 7.14 papunktyje nurodytą dienų skaičiųnuo Sutartyje nurodytų Šalių suderintų Darbų atlikimą patvirtinančių dokumentų pasirašymo dienos arba Sutarties 65 punkte nurodytų dokumentų pasirašymo dienos (galutinis mokėjimas).

67. Jeigu Rangovas negauna mokėjimo sumos Sutarties 66 punkte nurodytu laiku, jis turi teisę į delspinigius. Delspinigių dėl vėluojančio mokėjimo dydis yra nurodytas 7.15 papunktyje.

68. Sutarties Įkainiai Sutarties galiojimo metu nekeičiami, išskyrus Statybos darbų Įkainius, jų peržiūrą (perskaičiavimą) šiame punkte nurodytais atvejais ir tvarka:

68.1. Statybos darbų įkainiai gali būti peržiūrimi dėl kainų lygio pokyčio bet kurios iš Šalių rašytiniu prašymu. Peržiūros momentas yra Šalies prašymo kitai Šaliai peržiūrėti Sutarties Įkainius gavimo diena;

68.2. Rangovui mokėtinos sumos už Statybos darbus gali būti perskaičiuojamos, jeigu Lietuvos Respublikos statistikos departamento (www.stat.gov.lt) kas mėnesį skelbiamo statybos sąnaudų elementų kainų indekso pagal statinių tipą „Keliai ir gatvės“ (toliau – SSKI) reikšmė pakinta daugiau kaip 7 proc. ir jei toks pokytis (K > 1,07) išsilaikė ne mažiau kaip 3 mėn. iš eilės nuo laikotarpio pradžios;

68.3. Statybos darbų įkainiai perskaičiuojami dėl kainų lygio pokyčio juos padauginant iš SSKI pokyčio koeficiento, kuris apskaičiuojamas pagal toliau nurodytą formulę:

**K = IPb / IPr**

Kur:

K – SSKI pokyčio koeficientas;

IPr – SSKI reikšmė laikotarpio pradžioje;

IPb – SSKI reikšmė laikotarpio pabaigoje.

Laikotarpis yra bet koks laikotarpis, kurio pradžia yra ne ankstesnė, negu pasiūlymų pateikimo Pirkime termino (*t. y. pirkimo dokumentuose nustatyta pasiūlymo pateikimo data*) pabaigos mėnuo, pabaiga yra ne ankstesnė nei trečiasis mėnuo, kai SSKI pokytis didesnis kaip 7 proc. (K > 1,07) išsilaikė ne mažiau kaip 3 mėn. iš eilės (*tuo atveju, jei pokytis išsilaiko daugiau nei 3 mėn., pvz., 5 mėn., apskaičiavimui imami paskutinių 3 mėn. SSKI*), ir ne vėlesnė, negu paskutiniojo Atliktų darbų akto pagal Sutartį sudarymo diena. Pvz., jei pasiūlymo pateikimo galutinis terminas pirkimo dokumentuose buvo nurodytas 2021-03-15, pirmą kartą perskaičiuojant įkainius IPr (SSKI reikšmė laikotarpio pradžioje) naudojama kovo mėn. SSKI. Tuo atveju, kai, pvz., SSKI pokytis didesnis kaip 7 proc. (K > 1,07) išsilaikė iš eilės tris mėnesius: liepos, rugpjūčio ir rugsėjo (kas Lietuvos Respublikos statistikos departamento duomenų bazėje yra matoma atitinkamai 07-31, 08-31, 09-30), koeficiento K apskaičiavimui kaip IPb (SSKI reikšmė laikotarpio pabaigoje) naudojamas paskutinis tuo metu žinomas indeksas, t. y. rugpjūčio, todėl statybos darbų Įkainiai perskaičiuojami pagal koeficientą, lygų rugpjūčio mėn. ir kovo mėn. SSKI santykiui. Jei sutartis vykdoma toliau, kitam perskaičiavimui kaip pradžios SSKI taikomas rugsėjo mėn. SSKI. Jei prašymas perskaičiuoti Įkainius pateikiamas nesulaukus mėnesio pabaigos, atitinkamai vertinami tuo metu skelbiami SSKI;

68.4. Šalys privalo sudaryti Susitarimą dėl Įkainių perskaičiavimo per 10 darbo dienų nuo Šalies prašymo kitai Šaliai perskaičiuoti Įkainius pateikimo dienos. Šalys privalo Susitarime nurodyti SSKI reikšmę laikotarpio pradžioje, SSKI reikšmę laikotarpio pabaigoje ir jos nustatymo datą, SSKI pokyčio koeficientą K, perskaičiuotus fiksuotus Įkainius, perskaičiuotą Pradinės sutarties vertę, perskaičiuotą Statybos darbų ir Rangovo civilinės atsakomybės privalomojo draudimo sumą (šios sumos turi būti padauginamos iš SSKI pokyčio koeficiento) bei kitą perskaičiavimui reikšmingą informaciją;

68.5. po to, kai Šalys sudaro Susitarimą dėl Įkainių perskaičiavimo, perskaičiuoti Įkainiai taikomi Statybos darbams, kurie yra įtraukiami į Atliktų darbų aktus (kaip per ataskaitinį laikotarpį atlikti Darbai), Rangovo pateikiamus po Šalies prašymo kitai Šaliai perskaičiuoti Įkainius pateikimo. Jeigu dėl Susitarimo sudarymui reikalingo laiko gali vėluoti Atliktų darbų aktų pateikimas, Rangovas turi teisę:

68.5.1. arba pateikti Atliktų darbų aktą su neperskaičiuotais įkainiais ir perskaičiavimą atlikti kitame Atliktų darbų akte;

68.5.2. arba sustabdyti Atliktų darbų akto pateikimą iki bus perskaičiuoti Įkainiai;

* 1. Sutarties Įkainių peržiūros dažnumas nėra ribojamas;

68.7. vėlesnis Įkainių perskaičiavimas negali apimti laikotarpio, už kurį jau buvo atliktas perskaičiavimas;

68.8. jeigu Darbai vėluoja dėl priežasčių, dėl kurių Rangovas neįgyja teisės į Darbų terminų pratęsimą, uždelstų Statybos darbų Įkainiai neperskaičiuojami dėl kainų lygio kilimo (kai SSKI pokyčio koeficientas yra didesnis nei 1,07), bet turi būti perskaičiuojami dėl kainų lygio kritimo (kai SSKI pokyčio koeficientas yra mažesnis nei 0,93);

68.9. gali būti perskaičiuojamos Rangovui mokėtinos sumos tik už Statybos darbus, o už kitus, nei Statybos darbai, Darbus (pvz., Darbo projekto parengimo, Inžinerinių paslaugų suteikimo ir pan.) mokėtinos sumos negali būti perskaičiuojamos.

Darbams taikomas PVM, už tinkamai atliktus Darbus, mokamas pagal privalomuosius teisės aktus. Sutarties galiojimo metu pasikeitus PVM taikymą reglamentuojantiems teisės aktams, Darbų Įkainiai be PVM dėl to nebus keičiami. Užsakovas mokės Rangovui už tinkamai pagal Sutartį atliktus Darbus pagal Darbų Įkainius be PVM, prie jų pridėjus PVM, apskaičiuotą pagal naujai patvirtintą mokesčio tarifą, nebent priimti teisės aktai numatytų kitaip. Suinteresuota Šalis raštu kreipiasi į kitą Šalį dėl susitarimo sudarymo. Perskaičiuota Sutarties kaina, Darbams taikytinas PVM įforminami Šalių pasirašytu susitarimu, kuris yra neatskiriama Sutarties dalis.

Šio punkto nuostatos dėl PVM perskaičiavimo netaikomos, kai PVM tarifas didėja ar atsiranda pareiga jį mokėti dėl nuo Rangovo priklausančių aplinkybių, pavyzdžiui, pasikeičia jo veikla, tampa PVM mokėtoju ir pan. – tokius galimus pokyčius Rangovas turi įvertinti teikdamas Pasiūlymą ir tokiu atveju Darbams taikomas PVM nebus keičiamas.

69. Užsakovas gali tiesiogiai atsiskaityti su Subrangovais už jų atliktus Darbus. Apie tai Užsakovas raštu informuoja Subrangovus per 3 darbo dienas po informacijos apie juos gavimo. Subrangovui raštu pateikus prašymą pasinaudoti tiesioginio atsiskaitymo galimybe, sudaroma trišalė sutartis tarp Užsakovo, Rangovo ir jo Subrangovo, nustatanti tiesioginio atsiskaitymo su Subrangovu tvarką, atsižvelgiant į pirkimo dokumentuose, Sutartyje ir subrangos sutartyje nustatytus reikalavimus. Rangovas turi teisę prieštarauti dėl nepagrįstų mokėjimų Subrangovui trišalėje sutartyje nustatyta tvarka.

**X SKYRIUS**

**SUTARTIES KEITIMAS DĖL KEIČIAMŲ DARBŲ KIEKIŲ (APIMTIES)**

70. Sutarties keitimas dėl keičiamų Darbų kiekių (apimties) (toliau – kiekio (apimties) keitimas) galimas šiame skyriuje nustatytomis sąlygomis:

70.1. Kiekio (apimties) keitimas gali apimti:

70.1.1. bet kurios Darbų dalies montavimo ar įrengimo vietos ar padėties keitimą, Darbų dalies lygių, pozicijų ir (arba) matmenų pakitimus;

70.1.2. bet kurio atskiro Darbo atsisakymą arba Darbo kiekio, apimties sumažinimą;

70.1.3. Darbo kokybės ar kitų bet kurio atskiro Darbo savybių pakitimus;

70.1.4. bet kurį Papildomą Darbą, Įrangą, Medžiagas.

70.2. Kiekio (apimties) keitimas pagrindžiamas dokumentais (pvz., defektų (pakeitimų) aktu, brėžiniais (įskaitant Techninį ir Darbo projektą) ar kitais dokumentais), kurie turi būti inicijuojami Rangovo, rengiami Darbo ir (ar) Techninio projekto rengėjo, raštu patvirtinti Techninio projekto vadovo ir (ar) Statinio projekto vykdymo priežiūros vadovo ir Statinio statybos techninės priežiūros vadovo, raštu leisti ir suderinti su Užsakovu.

70.3. Jeigu kiekis (apimtis) keičiamas kitais, negu apibrėžti šiame skyriuje, atvejais, tokiam pakeitimui atlikti turi būti vykdomas atskiras pirkimas, t. y. nauja pirkimo procedūra pagal Lietuvos Respublikos viešųjų pirkimų įstatymo reikalavimus.

70.4. Papildomų, keičiamų ar nevykdomų Darbų kainos apskaičiuojamos toliau pateikiamais būdais, nustatant pirmiau esančio būdo taikymo prioritetą, t. y. tik nesant galimybės taikyti pirmiau esančio būdo, gali būti taikomas toliau esantis būdas:

70.4.1. pritaikant Sutartyje numatytų Darbų Įkainius;

70.4.2. jei įmanoma, išskaičiuojant kainos dalį iš Sutartyje numatyto Įkainio;

70.4.3. pritaikant Sutartyje numatytus panašių Darbų Įkainius. Panašius Darbus turi pagrįsti Užsakovas;

70.4.4. įvertinus pagrįstas tiesiogines (darbo užmokesčio ir su juo susijusius mokesčius, statybos produktų ir įrenginių, mechanizmų, statybvietės eksploatacijos sąnaudas) ir netiesiogines (pridėtines, pelno) išlaidas pagal Kainodaros taisyklių nustatymo metodikos priedo „Tiesioginių ir netiesioginių išlaidų apskaičiavimo taisyklės“ nuostatas.

71. Kiekio (apimties) keitimas forminamas tokia tvarka:

71.1. Jei būtina / tikslinga atsisakyti atskiro Darbo ar būtina / tikslinga mažinti Darbų kiekį (apimtį), Rangovas pateikia nedaromų Darbų kiekių žiniaraštį (sąmatą), kuriame nurodo nedaromų Darbų kainas, apskaičiuotas pagal 70.4 papunktyje nurodytus Darbų kainų nustatymo būdus ir kiekio (apimties) keitimą pagrindžiančius dokumentus pagal 70.2 papunktį.

71.2. Jei Sutartyje numatytą atskirą Darbą (ar jo dalį) būtina / tikslinga keisti kitu Darbu, Rangovas pateikia nedaromų Darbų kiekių žiniaraštį (sąmatą), kuriame nurodo nedaromų Darbų kainas, apskaičiuotas pagal 70.4 papunktyje nurodytus Darbų kainų nustatymo būdus, ir siūlymą dėl keistinų darbų, t. y. vietoj nedaromų Darbų – siūlomų atlikti Darbų kiekių žiniaraštį (sąmatą), sudarytą pagal 70.4 papunktyje nurodytus Darbų kainų nustatymo būdus, ir kiekio (apimties) keitimą pagrindžiančius dokumentus pagal 70.2 papunktį. Užsakovui įvertinus Rangovo siūlymą, nustatoma, ar pakeitimas galimas atsižvelgiant į 71.4 papunkčio ir 73 punkto reikalavimus.

71.3. Jei būtina / tikslinga atlikti Papildomus darbus, viršijant Papildomų darbų įsigijimo vertę, Rangovas pateikia raštu siūlymą dėl Papildomų darbų ir priedus (t. y. motyvuotą aiškinamąjį raštą su Darbo projekto vadovo ir Techninio projekto vadovo parašais, eskizą ar brėžinį, ar grafinę dalį, parengtą Darbo projekto rengėjo ir patvirtintą Techninio projekto vadovo, technines specifikacijas (jeigu reikia) ir Papildomų darbų kiekių žiniaraščius, patvirtintus Techninio projekto vadovo), Papildomų darbų kiekių žiniaraštį (sąmatą), sudarytą pagal 70.4 papunktyje nurodytus Darbų kainų nustatymo būdus, ir, Užsakovui įvertinus Rangovo siūlymą, nustatoma, ar pakeitimas galimas atsižvelgiant į Sutarties 73 punkto reikalavimus.

71.4. Jei keičiant kiekį (apimtį) Darbai keičiami kitais Darbais, tokie Darbų pakeitimai neturi pabloginti Sutarties rezultato.

71.5. Kiekio (apimties) keitimas įforminamas Šalių pasirašomu papildomu susitarimu, kuris laikomas sudėtine Sutarties dalimi.

72. Kiekis (apimtis) gali būti keičiamas, jei neviršijama Sutarties 7.4 papunktyje nurodyta vertė ir esant šioms aplinkybėms:

72.1. duomenų apie inžinerinius tinklus, kitus objekte esančius statinius, jų įrengimą nebuvimas arba klaidingi duomenys;

72.2. aiškiai įrodomi praleidimai, neatitikimai ar klaidos Užsakovo pateiktame Techniniame projekte ar Darbų vykdymo metu paaiškėjusios situacijos nesutapimas su Techninio projekto duomenimis, kurių Rangovas pagrįstai negalėjo numatyti;

72.3. Darbus kontroliuojančių institucijų ar teisės aktų, susijusių su vykdomais Darbais, reikalavimų pasikeitimas Sutarties vykdymo metu;

72.4. įvykdyto ar vykdomo Projekto vientisumo užtikrinimas;

72.5. kai būtina atlikti papildomą, Sutartyje nenumatytą, Darbą, be kurio Rangovas negali tinkamai įvykdyti Sutarties;

72.6. kai Techniniame projekte nurodytos Medžiagos, Įranga, prekės ar kt. turi būti keičiamos kitomis, ne brangesnėmis ir ne blogesnių savybių, Medžiagomis, Įranga, prekėmis, nes jos negaminamos (neparduodamos) ir pateikiami tai įrodantys dokumentai.

Šiame punkte galimų pakeitimų būtinumas turi būti pagrįstas dokumentais ir įformintas susitarimu, kurį pasirašo Užsakovas ir Rangovas ir kuris laikomas neatskiriama Sutarties dalimi.

73. Darbų kiekis (apimtis) keičiamas (papildomi, atsisakomi Darbai) dėl dalies perkamų Darbų ar jų kiekio (apimties) atsisakymo, vienų Darbų pakeitimo kitais ar naujų įsigijimo, kai viršijama 7.4 papunktyje nurodyta Papildomų darbų įsigijimo vertė. Darbų kiekio (apimties) keitimas galimas šiais atvejais:

73.1. kai būtina iš Rangovo pirkti Papildomų darbų, kurie nebuvo įtraukti į pirminį pirkimą, kai yra visos šios sąlygos kartu:

73.1.1 Rangovo pakeitimas negalimas dėl ekonominių ar techninių priežasčių (pavyzdžiui, dėl pagal pirminį pirkimą įsigytos Įrangos, paslaugų ar įrenginių pakeičiamumo ir sąveikumo reikalavimų užtikrinimo) ir dėl to, kad Užsakovui sukeltų didelių nepatogumų ar nemažą išlaidų dubliavimą;

73.1.2. atskiro pakeitimo vertė neviršija 50 procentų, o bendra atskirų pakeitimų pagal šį punktą vertė – 100 procentų Pradinės Sutarties vertės;

73.2.  kai kiekio (apimties) keitimo poreikis atsirado dėl aplinkybių, kurių protingas ir apdairus Užsakovas negalėjo numatyti, ir kai kartu yra visos šios sąlygos:

73.2.1. pakeitimas iš esmės nepakeičia Sutarties pobūdžio;

73.2.2. atskiro pakeitimo vertė neviršija 50 procentų, o bendra atskirų pakeitimų pagal šį punktą vertė – 100 procentų Pradinės Sutarties vertės. Tokiais pakeitimais negali būti siekiama išvengti Viešųjų pirkimų įstatyme pirkimui nustatytos tvarkos taikymo.

Nenumatytos aplinkybės reiškia aplinkybes, kurių nebuvo įmanoma nuspėti, nepaisant to, kad Užsakovas pagrįstai apdairiai rengėsi pradiniam Sutarties sudarymui, atsižvelgdamas į visas jo turimas priemones, konkretaus projekto pobūdį ir charakteristikas, gerąją praktiką atitinkamoje srityje ir poreikį užtikrinti tinkamą panaudotų išteklių ir numatomos Sutarties vertės santykį rengiantis ją sudaryti;

73.3.  kai kiekio (apimties) keitimas, neatsižvelgiant į jo vertę, nėra esminis, kaip nustatyta Viešųjų pirkimų įstatymo 89 straipsnio 4 dalyje;

73.4.  kai tenkinamos visos šios sąlygos kartu:

73.4.1. bendra atskirų pakeitimų pagal šį papunktį vertė neviršija atitinkamų tarptautinio pirkimo vertės ribų;

73.4.2. bendra atskirų pakeitimų pagal šį papunktį vertė neviršija 15 procentų Pradinės Sutarties vertės;

73.4.3. keičiant kiekį (apimtį) iš esmės nepakeičiamas Sutarties pobūdis;

73.5. pakeitimas, neatsižvelgiant į jo vertę, nėra esminis, t. y. juo nepakeičiamas Sutarties bendrasis pobūdis. Pakeitimas laikomas esminiu, kai dėl jo:

73.5.1. nustatoma nauja sąlyga, kurią įtraukus į pradinį pirkimą būtų galima priimti kitų dalyvių pasiūlymus ar pirkimas sudomintų daugiau tiekėjų;

73.5.2. pakeičiama ekonominė Sutarties pusiausvyra Rangovo naudai taip, kaip nebuvo aptarta Sutartyje, arba labai padidėja Sutarties apimtis.

74. Atliktų Darbų aktai turi atitikti pagal Užsakovo nurodymą atliktus Darbų vykdymo pakeitimus.

75. Rangovo pasiūlyme ir (ar) Darbų kiekių žiniaraščiuose (sąmatose) įvardytos Darbų sudėtinės dalys (resursai, techninės specifikacijos ir pan.), kurios nedetalizuotos Techniniame projekte, gali būti keičiamos tik su Užsakovo sutikimu tiek, kiek toks keitimas neprieštarauja Techninio projekto (jo techninių specifikacijų, aiškinamųjų raštų, brėžinių) sprendiniams. Tokie keitimai Pakeitimu ar Sutarties pakeitimu nelaikomi.

76. Jeigu bet kuris statybos dalyvis Darbų vykdymo metu sužino apie Techninio projekto klaidą arba techninį trūkumą dokumento, kuriuo vadovaujantis Rangovas privalo vykdyti Darbus, jis apie tai privalo nedelsdamas pranešti Užsakovui.

77. Užsakovas, gavęs tokį pranešimą, privalo pateikti Rangovui trūkstamą informaciją, tinkamus paaiškinimus ir (jeigu reikia) įforminti Pakeitimą. Techninio projekto klaida ar dokumento techninis trūkumas turi būti patvirtintas Projektą rengusio projektuotojo.

78. Jeigu Papildomų darbų įsigijimo poreikį lėmė Techninio projekto pakeitimai, kurie atlikti ne Užsakovo iniciatyva, o dėl Rangovo veiksmų (pavyzdžiui, klaidingai parengė Darbo projektą arba įsigijo Medžiagas, Įrangą, kurie neatitinka Techninio projekto), arba Rangovas atliko Darbus ne pagal Techninį projektą, Sutarties Šalys susitaria, kad tokie Darbai nėra laikomi Papildomais darbais ir už juos papildomai nebus sumokama. Bet kokie Užsakovo darbuotojų ar kitų įgaliotų asmenų pareiškimai, nurodymai, įrašai pasitarimų protokoluose nėra laikomi Užsakovo pritarimu Papildomų darbų įsigijimui. Tinkamas Užsakovo pritarimas Papildomų darbų įsigijimui yra tik raštu įformintas Šalių susitarimas, kuris yra laikomas sudėtine Sutarties dalimi.

**XI SKYRIUS**

**ATSAKOMYBĖ UŽ DEFEKTUS, GARANTIJOS**

79. Užsakovas, nustatęs Darbų trūkumų ar kitokių nukrypimų nuo Sutarties po Darbų perdavimo ir priėmimo, jei tie trūkumai ar nukrypimai negalėjo būti nustatyti perimant Darbą (paslėpti trūkumai arba atsiradę statinio garantinio naudojimo metu), taip pat jei jie buvo Rangovo tyčia paslėpti, privalo apie juos raštu pranešti Rangovui.

80. Atliktiems Darbams (įskaitant statybos produktus ir įrenginius) nustatomas (skaičiuojant nuo Statybos užbaigimo akto išdavimo dienos) suteikiamas 5 metų papildomas (viršijantį privalomąjį teisės aktais nustatytą 5 metų garantinį terminą) garantinis terminas, paslėptiems statinio elementams (konstrukcijų, vamzdynų ir kt.) – 10 metų, o jeigu buvo nustatyta šiuose elementuose tyčia paslėptų defektų – 20 metų garantinis laikotarpis. Rangovas garantiniu laikotarpiu privalo, Užsakovui pareikalavus, atlikti visus defektų arba žalos ištaisymo Darbus. Rangovas privalo savo sąskaita ir rizika atlikti Darbus, jeigu tie Darbai susiję su Sutarties neatitinkančiomis Medžiagomis, Įranga, netinkama Darbų kokybe arba bet kurio Rangovo įsipareigojimo pagal Sutartį neįvykdymu. Garantiniu laikotarpiu atsiradus Darbų defektų, tos Darbų dalies garantinis laikotarpis yra sustabdomas nuo Užsakovo pirmojo pranešimo apie defektus dienos iki visiško defektų pašalinimo dienos. Po visiško defektų pašalinimo garantinis terminas yra pratęsiamas tam laikotarpiui, kuriam buvo sustabdytas.

81. Rangovas kartu su Rangovo atliktų statybos darbų perdavimo Užsakovui aktu turi pateikti garantinio laikotarpio prievolių įvykdymo užtikrinimo dokumentą, kuriuo užtikrinamas garantinio laikotarpio prievolių įvykdymas pagal pasirašytą Sutartį. Šis dokumentas Rangovo nemokumo ar bankroto atveju turi užtikrinti dėl Rangovo kaltės atsiradusių defektų, nustatytų per pirmuosius 3 Sutarties 80 punkte nurodyto statinio garantinio termino metus, šalinimo išlaidų apmokėjimą Užsakovui. Defektų šalinimo užtikrinimo suma statinio garantiniu 3 metų laikotarpiu turi būti ne mažesnė kaip 5 proc. nuo Kainos (Sutarties 7.12 p.).

82. Užsakovas turi teisę, Rangovui nepašalinus defektų per nurodytą terminą, apie tai raštu informuoti Valstybinę teritorijų planavimo ir statybos inspekciją prie Lietuvos Respublikos aplinkos ministerijos dėl Rangovo veiklos įvertinimo ir (ar) dokumento, suteikiančio Rangovui teisę vykdyti atitinkamus statybos darbus, galiojimo panaikinimo.

83. Darbų garantijos, Subrangovo suteiktos Rangovui, tiesiogiai galioja ir Užsakovui. Užsakovas turi teisę savarankiškai kreiptis tiek per Rangovą, tiek tiesiogiai į Subrangovą dėl šių garantijų įgyvendinimo.

**XII SKYRIUS**

**SUTARTIES ESMINIS PAŽEIDIMAS IR NUTRAUKIMAS**

84. Sutartis gali būti nutraukiama prieš terminą rašytiniu Šalių susitarimu ir Lietuvos Respublikos civilinio kodekso nustatyta tvarka.

85. Jeigu Rangovas nevykdo arba netinkamai vykdo kuriuos nors įsipareigojimus pagal Sutartį, tai Statinio statybos techninės priežiūros vadovas raštu gali Rangovui nurodyti įvykdyti įsipareigojimus arba ištaisyti netinkamai atliktus Darbus per pagrįstai tinkamą laiką.

86. Užsakovas gali bet kuriuo šiame punkte išvardytu atveju arba aplinkybėmis, prieš 14 dienų apie tai pranešęs Rangovui, nutraukti Sutartį ir pašalinti Rangovą iš Statybvietės dėl šių esminių Sutarties pažeidimų:

86.1. Rangovas nevykdo Sutarties 85 punkte nurodytų Statinio statybos techninės priežiūros vadovo nurodymų ir dėl to Užsakovas iš esmės negauna Darbų rezultato, kokio tikėjosi;

86.2. Rangovas nepateikia Sutarties įvykdymo užtikrinimo pagal Sutarties 50, 52 punktų nuostatas arba visais pagrįstais atvejais nepratęsia Sutarties įvykdymo užtikrinimo galiojimo;

86.3. Rangovas laiku neperima Statybvietės, nepateikia darbų vykdymo grafiko, pinigų srautų prognozės, nepradeda laiku vykdyti Darbų, kitaip aiškiai parodo ketinimą netęsti savo įsipareigojimų pagal Sutartį arba nevykdo Darbų pagal Darbų vykdymo grafiką ir tampa aišku, kad juos baigti iki Darbų atlikimo termino pabaigos neįmanoma;

86.4. Sutartį vykdo Sutarčiai vykdyti reikiamos kvalifikacijos ir teisės vykdyti Sutartyje nurodytus Darbus ar užsiimti Sutartyje nustatyta veikla, kuri yra Rangovo įsipareigojimų pagal Sutartį dalis, neturintys asmenys;

86.5. Rangovas prie Sutarties pridedamame sąraše nurodytą ypatingo statinio statybos vadovą (kurio patirtis buvo vertinama papildomais balais laimėtojo atrankos metu) pakeičia neinformavęs Užsakovo arba per Sutarties 16 punkte nurodytą terminą Rangovas neranda kito lygiaverčio (ne žemesnės kvalifikacijos ir ne mažesnės patirties) ypatingo statinio statybos vadovo;

86.6. Rangovas nevykdo Sutarties 25.1 p. nurodytų įsipareigojimų (įskaitant ir vėlavimą pateikti informaciją (ataskaitą) daugiau nei 2 mėnesius);

86.7. Rangovas nevykdo įsipareigojimų, nurodytų Sutarties 16 punkte *(jei taikoma)*;

86.8. Rangovas vienašališkai pakeičia ar pasitelkia naujus Subrangovus, apie tai neinformavęs Užsakovo ir tokio pakeitimo neįforminęs susitarimu dėl Sutarties pakeitimo;

86.9. Rangovas savavališkai, nesuderinęs su Užsakovu, sustabdo Darbus;

86.10. kitais Sutarties ir teisės aktų numatytais atvejais. Nustatydamos, ar Sutarties pažeidimas yra esminis, Šalys vadovaujasi Lietuvos Respublikos civilinio kodekso 6.217 straipsniu.

87. Nutraukus Sutartį pagal 86 punktą:

87.1. Rangovas privalo toliau vykdyti pagrįstus Užsakovo nurodymus dėl turto išsaugojimo arba dėl Darbų saugos;

87.2. Užsakovas turi nustatyti likusias Rangovui mokėtinas sumas už tinkamai atliktus Darbus, už kuriuos nesumokėta. Tačiau Užsakovas Rangovo sąskaita gali padengti bet kuriuos nuostolius ir papildomas Išlaidas, susijusias su defektų ištaisymu, kitas Užsakovo išlaidas, atsiradusias dėl Sutarties netinkamo vykdymo, ir (ar) baudą, prilygstančią 1 proc. Sutarties 7.3 papunktyje nurodytos sumos. Jei pareiškiamas reikalavimas dėl nuostolių atlyginimo, bauda įskaitoma į nuostolius. Užsakovas, įvykdęs tokias atskaitymo procedūras, visą likusią Rangovui mokėtiną sumą privalo sumokėti Rangovui.

88. Užsakovas bet kada dėl objektyvių nuo jo nepriklausančių aplinkybių, nepriklausomai nuo Rangovo veiksmų, turi teisę nutraukti Sutartį, ne vėliau kaip prieš 14 dienų apie tai raštu pranešęs Rangovui. Tokiu atveju Rangovui turi būti sumokėta:

88.1. už bet kurį tinkamai atliktą Darbą Sutartyje nustatytomis kainomis;

88.2. Išlaidos už Įrangą ar Medžiagas, kurios skirtos Darbams ir kurias Rangovas tam tikslui įsigijo, jei Išlaidos atsirado ne vėliau kaip Rangovas gavo pranešimą apie Sutarties nutraukimą. Užsakovui sumokėjus, ši Įranga ir Medžiagos tampa Užsakovo nuosavybe;

88.3. bet kurios kitos Išlaidos arba įsipareigojimai, kuriuos Rangovas pagrįstai prisiėmė tikėdamasis baigti Darbus.

Užsakovas neturi teisės nutraukti Sutarties dėl to, kad planuoja Darbus vykdyti pats arba įpareigoti juos vykdyti kitą rangovą.

89. Rangovas gali bet kuriuo šiame punkte išvardytu atveju arba aplinkybėmis, prieš 14 dienų apie tai raštu pranešęs Užsakovui, nutraukti Sutartį dėl šių esminių Sutarties pažeidimų:

89.1. per 42 dienas nuo Sutarties 66 punkte nurodyto termino pabaigos negauna visos mokėjimo sumos (išskyrus atskaitymus pagal IX skyriaus nuostatas);

89.2. Užsakovas visiškai nevykdo savo įsipareigojimų pagal Sutartį;

89.3. Darbų vykdymo sustabdymas pagal Sutarties 47.1–47.11 papunkčius trunka ilgiau nei 1 mėnesį ir, Rangovui pareikalavus leidimo atnaujinti Darbų vykdymą, per 21 dieną toks leidimas nėra suteikiamas. Šiuo atveju turi būti nustatyta ir Šalių parašais patvirtinta atliktų Darbų apimtis ir Rangovui mokėtinos sumos;

89.4. Užsakovas neperduoda Statybvietės Sutarties 8 punkte nustatyta tvarka.

Rangovo pasirinkimas nutraukti Sutartį neturi pažeisti kurių nors kitų iš Sutarties arba kitaip kylančių Rangovo teisių.

Jeigu Rangovas nutraukė Sutartį pagal 89.1 ir 89.2 papunkčius, jam turi būti suteikta teisė atgauti sustabdymo ir Statybvietės palikimo išlaidas. Sutarties 89.3 papunktyje nustatytu Sutarties nutraukimo atveju turi būti nustatyta ir Šalių parašais patvirtinta atliktų Darbų apimtis ir Rangovui mokėtinos sumos.

90. Sutarties nutraukimo įsigaliojimo atveju pagal bet kurį Sutarties punktą Rangovas per Užsakovo nurodytą terminą privalo:

90.1. nutraukti visą tolesnį Darbą, išskyrus tokį, kurį būtina atlikti dėl gyvybės ar turto išsaugojimo arba dėl Darbų saugos;

90.2. perduoti Užsakovui Įrangą ir Medžiagas, už kurias jau sumokėta;

90.3. pašalinti visus Rangovo įrenginius ir kitus daiktus iš Statybvietės ir pats palikti Statybvietę.

91. Užsakovas turi teisę Lietuvos Respublikos viešųjų pirkimų įstatymo 90 straipsnyje nurodytais atvejais ir tvarka vienašališkai nutraukti Sutartį, apie tai Rangovui pranešdamas raštu.

**XIII SKYRIUS**

**GINČAI**

92. Sutarties Šalys visus ginčus stengiasi išspręsti derybomis. Kilus ginčui, Sutarties Šalis raštu išdėsto savo nuomonę kitai Šaliai ir pasiūlo ginčo sprendimą. Gavusi pasiūlymą ginčą spręsti derybomis, Šalis privalo į jį atsakyti per 30 dienų. Ginčas turi būti išspręstas per ne ilgesnį nei 60 dienų terminą nuo derybų pradžios. Jei ginčo išspręsti derybomis nepavyksta arba jei kuri nors Šalis laiku neatsako į pasiūlymą ginčą spręsti derybomis, kita Šalis turi teisę pereiti prie kito ginčų sprendimo procedūros etapo. Su Sutartimi susiję ginčai, kurių nepavyksta išspręsti derybų būdu, sprendžiami teisme pagal Užsakovo buveinės vietą, vadovaujantis Lietuvos Respublikos įstatymais.

**XIV SKYRIUS**

**NENUGALIMA JĖGA**

93. Šalis gali būti visiškai ar iš dalies atleidžiama nuo atsakomybės už Sutarties nevykdymą dėl nenugalimos jėgos (*force majeure*) aplinkybių, atsiradusių po Sutarties įsigaliojimo dienos, nustatytų ir jas patyrusios Šalies įrodytų pagal Lietuvos Respublikos civilinį kodeksą, jeigu Šalis nedelsdama pranešė kitai Šaliai apie kliūtį bei jos poveikį įsipareigojimams vykdyti.

94. Nenugalima jėga (*force majeure*) nelaikoma tai, kad rinkoje nėra reikalingų prievolei vykdyti prekių, Šalis neturi reikiamų finansinių išteklių arba Šalies kontrahentai pažeidžia savo prievoles.

95. Sutartis baigiasi kitos Šalies reikalavimu, kai ją įvykdyti kitai Šaliai neįmanoma dėl nenugalimos jėgos (*force majeure*).

**XV SKYRIUS**

**BAIGIAMOSIOS NUOSTATOS**

96. Visi su Sutartimi susiję pranešimai, nurodymai, prašymai, kiti dokumentai turi būti siunčiami ar susirašinėjimas vykdomas raštu (elektroninėmis priemonėmis arba pasirašytinai per pašto paslaugos teikėją ar kitą tinkamą vežėją). Apie savo adreso ar kitų rekvizitų pasikeitimą kiekviena Šalis nedelsdama, tačiau ne vėliau kaip per 5 (penkias) dienas nuo minėto pasikeitimo dienos, raštu privalo pranešti kitai Šaliai. Šalių rekvizitai nurodyti Sutarties XVI skyriuje.

97. Visais su Sutarties įgyvendinimu susijusiais klausimais Šalys privalo susirašinėti ir bendrauti lietuvių kalba.

98. Kauno miesto savivaldybės administracijos direktoriaus 2017 m. liepos 5 d. įsakymu Nr. A-2583 „Dėl asmenų, atsakingų už sutarčių vykdymą, sutarčių ir jų pakeitimų paskelbimą, paskyrimo“ paskirtas atsakingu už:

98.1. Sutarties paskelbimą – Centrinio viešųjų pirkimų ir koncesijų skyriaus vedėjas;

98.2. Sutarties vykdymą ir jos pakeitimų paskelbimą – Miesto tvarkymo skyriaus vedėjas.

99. Šalys Sutartį perskaitė, joms buvo išaiškintas Sutarties turinys ir pasekmės, Šalys Sutartį suprato ir, kaip visiškai atitinkančią jų valią ir ketinimus, pasirašė.

100. Prie Sutarties pridedami priedai ir dokumentai yra neatskiriamos Sutarties dalys:

100.1. Rangovo užpildytų Darbų kiekių žiniaraščių (sąmatų) kopijos, 58 lap.

100.2. Sutarties įvykdymo užtikrinimas Nr. ...., .... lap.

100.3. Rangovo vadovaujančių darbuotojų (specialistų) ir asmenų, atsakingų už Sutarties vykdymą, sąrašas ir Subrangovų ir jiems perduodamų atlikti Darbų sąrašai, 1 lap.

100.4. Darbų vykdymo grafikas, pinigų srautų prognozė, .... lap.

**XVI SKYRIUS**

**ŠALIŲ REKVIZITAI IR PARAŠAI**

|  |  |
| --- | --- |
| **Užsakovas**  Kauno miesto savivaldybės administracija  Įmonės kodas 188764867  PVM mokėtojo kodas LT 887648610,  Laisvės al. 96, 44251 Kaunas  A. s. Nr. LT444010042500010078  Luminor Bank AS Lietuvos skyrius  Administracijos direktorius  A. V.  \_\_\_\_\_\_\_\_\_\_\_\_\_\_\_\_\_\_  (parašas)  Tadas Metelionis | **Rangovas**  UAB „Fegda“  Įmonės kodas 110801759  PVM mokėtojo kodas LT108017515,  Geologų g. 12, LT-02190 Vilnius  A. s. Nr. LT272150 051000011527  OP Corporate Bank plc, Lietuvos filialas  Generalinis direktorius  A. V.  \_\_\_\_\_\_\_\_\_\_\_\_\_\_\_\_\_\_  (parašas)  Gediminas Gribulis |